Jangan jadikan masjid gelanggang politik: Agong

MARAN, 5 Safar 1444H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah supaya masjid tidak dijadikan sebagai tempat untuk mencerca sesama umat, bertelingkah dan gelanggang politik.

Seri Paduka bertitah masjid seharusnya dijadikan sebuah institusi yang menerajui kebaikan, pusat kegiatan umat Islam, malah sebagai lilin yang menyinari masyarakat setempat.

“Saya ingin berpesan kepada pengurusan masjid di seluruh negeri Pahang yang dicintai ini, pengurusan masjid merupakan pemegang amanah rumah Allah. Justeru, laksanakan tanggungjawab dalam mengurus rumah Allah ini dengan penuh keikhlasan, jujur dan amanah.

“Saya memang tidak membenarkan mana-mana pihak berpolitik dalam rumah Allah, jadilah ini sebagai satu ingatan kepada kita semua, dan saya harap tidak ada yang mempertikaikan arahan ini, ia untuk kesejahteraan dan kebaikan bersama kita umat Islam dan Orang Melayu.

“Kalau nak berpolitik pun luar masjid sahaja, bukan dalam masjid, jadilah ini ingatan kepada kita semua dan khususnya pengurusan masjid, saya harap pengurusan masjid bertanggungjawab dalam hal ini. Jangan politikan apa yang saya kata ini, ia tidak mencerminkan kesucian agama Islam dan rumah Allah ini, jangan kata saya tak mengingatkan…kita semua mengingati sesama sendiri,” titah baginda.

Baginda bertitah demikian ketika Majlis Perasmian Masjid Baharu Bandar Tun Abdul Razak Jengka, Maran, Sempena Memuliakan Ulang Tahun Hari Keputeraan Yang Ke-63 Sultan Pahang, di sini.

Turut berangkat Pemangku Raja Pahang Tengku Hassanal Ibrahim Alam Shah dan kerabat diraja Pahang serta barisan kepimpinan kerajaan negeri termasuk Menteri Besar Datuk Seri Wan Rosdy Wan Ismail.

Pada majlis berkenaan, Seri Paduka yang juga Sultan Pahang berkenaan merasmikan dan memasyurkan masjid berkenaan dengan nama Masjid Al-Sultan Abdullah Ri’ayatuddin Al-Mustafa Billah Shah, sebelum menandatangani papan tanda perasmian masjid itu.

Al-Sultan Abdullah turut merakamkan penghargaan kepada Kerajaan Persekutuan yang telah memperuntukkan RM9.5 juta bagi pembinaan masjid itu.

“Saya mesti nyatakan di sini ucapan terima kasih kepada mantan Perdana Menteri Datuk Seri Najib Tun Razak yang telah luluskan (peruntukan) pembinaan masjid ini. Terima kasih juga kepada kerajaan negeri Pahang dan semua yang terlibat bermula dari perancangan awal sehingga masjid ini megah berdiri pada hari ini sebagai mercu tanda yang ikonik di sini,” titah baginda.

Selain itu, baginda turut berpandangan bahawa masjid bukan hanya sekadar berperanan sebagai sebuah pusat untuk beribadah malah dapat dikembangkan dengan pelbagai fungsi lain termasuk pusat aktiviti ekonomi, kesukanan, persatuan, pembelajaran dan kemasyarakatan.

“Masjid merupakan sebuah pusat sehenti yang boleh memberi faedah dan manfaat kepada masyarakat setempat. Berasaskan daripada itu, pengurusan masjid mesti lebih berpandangan jauh dan bersifat proaktif untuk melangkah keluar dari masjid dengan mengunjungi ahli-ahli kariah.

“Masjid hendaklah diperkasakan mengikut realiti zaman, kerana ia merupakan benteng terakhir untuk perpaduan dan kesatuan umat Islam,” titah baginda.

Sementara itu, Al-Sultan Abdullah turut bertitah supaya pengurusan masjid melibatkan masyarakat bukan Islam, agar mereka lebih rapat dengan penganut agama Islam dan turut memahami agama Islam, selain lebih giat memikat golongan pemuda serta remaja untuk turut terlibat dalam mengimarahkan masjid.

Baginda kemudian turut berkenaan menunaikan Solat Jumaat yang diimamkan Ahmad Tajuddin Mat Zin di masjid yang dibina di kawasan seluas kira-kira 4.04 hektar (10 ekar) itu. – Bernama


Ukraine bina semula loji tenaga

KYIV, 11 Jamadilakhir 1444H, Rabu – Kerajaan Ukraine memfokuskan semula pembinaan sumber dan loji tenaga bagi kegunaan rakyat di negara itu.

Perdana Menteri Ukraine, Denys Shmyhal berkata, rancangan untuk penyahkarbon tenaga dan peralihan kepada tenaga hijau masih kekal relevan.

Katanya, kerajaan akan lebih aktif untuk memanfaat potensi yang boleh diperbaharui dan ditambah baik termasuk teknologi tenaga solar, penjanaan hidro dan hidrogen.

“Serangan Rusia mendorong kami ke arah pembaharuan yang lebih maju – membina sistem tenaga yang lebih baik kepada rakyat,” tambahnya.

Pembaharuan berkenaan akan menjadikan Ukraine kurang terdedah kepada serangan musuh.

Pada masa sama, Ukraine akan mengumumkan peraturan baharu yang akan diperkenalkan tahun ini berkaitan Tanah Rizab Negeri.

Kawasan berkenaan akan dijadikan lokasi untuk menyelenggara dan membaiki infrastruktur negara yang kritikal.- Agensi


Hina Jawi: Serlah sikap Islamofobia kaum Cina acuan vernakular

BANGI, 20 Zulkaedah 1441H, Ahad – Kenyataan netizen Cina yang mengecam inisiatif kerajaan mewujudkan ‘Hari Jawi’ pada setiap Jumaat adalah penghinaan terhadap orang Melayu dan berbaur Islamofobia, kata Ketua Wanita Barisan Jemaah Islamiyah Se-Malaysia (BERJASA), Azizah Che Awang.

Hairan dengan perkara itu, Azizah berkata, kaum berkenaan sebaliknya membenarkan tulisan Jawi di guna pakai dalam urusan perniagaan dan pada produk keluaran mereka.

Beliau menegaskan bahawa netizen terbabit perlu sedar bahawa tulisan Jawi adalah sistem tulisan warisan nenek moyang yang menjadi teras kepada budaya dan kesenian Melayu yang mesti dihormati.

“Adakah unsur-unsur kebencian ini merupakan hasil daripada sekolah vernakular yang mengagungkan bangsa Cina dan budaya Cina dalam sistem pendidikan mereka?

“Jelas sekali keengganan mereka ini menunjukkan sikap tidak menghayati keluhuran Perlembagaan seperti di dalam Rukun Negara.

“Mereka lupa pada sejarah dan asal usul nenek moyang mereka sebagai pendatang di Tanah Melayu. Betullah kata pepatah, sikap generasi kaum Cina sekarang bagai kacang lupakan kulit,” katanya dalam satu kenyataan, hari ini.

Mengulas lanjut, Azizah berkata, insiatif kerajaan memperkasa Jawi pada setiap Jumaat akan membuka peluang kepada kaum Cina dan India untuk mengenali seni tulisan berkenaan sekali gus menjadi satu nilai tambah bagi diri mereka.

Katanya, pembelajaran tulisan Jawi sama sekali tidak menjejaskan budaya Cina dan India, tetapi ia harus dipandang dari sudut ekplorasi ilmu baharu yang perlu diraikan dalam kemajmukan etnik ke arah perpaduan nasional.

Justeru, katanya, pihaknya turut menggesa kerajaan untuk mengambil tindakan tegas dengan melucutkan taraf kewarganegaraan kepada individu yang dikenal pasti menghina keputusan jemaah menteri.

“…agar ianya menjadi pengajaran kepada rakyat Malaysia untuk menunjukkan kesetiaan dan ketaatan terhadap kedaulatan negara. Sudah-sudahlah menzahirkan sikap ‘apologetik’ terhadap kebiadaban ini, “ tegasnya.

Terdahulu, tinjauan Ismaweb.net di ruangan komen Facebook beberapa portal berbahasa Cina pada semalam mendapati, kebanyakan netizen Cina dengan biadab mengecam usaha Menteri di Jabatan Perdana Menteri, Datuk Seri Dr Zulkifli Mohamad Al-Bakri, selain mendakwa pelaksanaan itu disokong kuat anggota Kabinet MCA.

Di ruangan komen Facebook Malaysiakini versi Cina, beberapa netizen membantah dan memperlekehkan Hari Jawi sebagai usaha ke terbelakang.

“Adakah Jawi budaya Malaysia? Ahli politik yang berbalut kepala! Kita dah capai status negara maju,” tulis Kwee Fatt Chong.

“Tidak perlu memandu kereta lah! Naik unta dan berjalan kaki lebih baik,” tulis Lee Lih Yeong.

“Menteri Pengangkutan dalam Kabinet, Wee Ka Siong masih belum mengeluarkan kenyataan menyalahkan DAP?,” kata Yoon Kah Kian.

Sementara di ruangan komen Sin Chew Daily, pengguna bernama 钱英龙 (Qian Ying Long) menggesa, kaum Cina untuk berhenti berpolitik dan bersatu menentang pelaksanaan itu.

“Adakah ahli politik sedang mengarabkan negara ini? Lupa dirinya Melayu? Sebagai orang Melayu sepatutnya meneruskan komunikasi dalam bahasa Melayu,” tulis Alan Chin Weng Lon.

“Kalau begitu pada hari Jumaat semua orang Melayu makan daging babi,” tulis 阿发 (A Fa).

“Saya menyokong dasar ini, pada hari tersebut saya akan mengadakan jamuan babi, sambil minum arak dan menulis Jawi, baguskan?,” kata 甘子毅 (Gan Zi Yi).

“Kami masyarakat Cina juga mengumumkan hari Jumaat adalah ‘Hari Makan Babi’,” tulis 赖改翔 （Lai Gai Xiang) dalam ruang komen Pocketimes.


MAQIS perlu anggota tambahan kawal sempadan negara

ISKANDAR PUTERI, 27 Rabiulakhir 1442H, Ahad   -Pembongkaran kes kartel yang menyeludup masuk daging sejuk beku ke Malaysia baru-baru ini memperlihatkan terdapat keperluan mendesak untuk menambah anggota Jabatan Perkhidmatan Kuarantin dan Pemeriksaan Malaysia (MAQIS) di semua pintu masuk negara.

Timbalan Ketua Pengarah MAQIS Dr Azhari Sharidah Abu Bakar berkata, hal ini berikutan jabatan itu hanya mempunyai seramai 467 anggota untuk mengawal 57  pintu masuk di Semenanjung Malaysia.

Beliau berkata, pemeriksaan di Sabah dan Sarawak pula terletak di bawah agensi berkaitan seperti Jabatan Veterinar, Jabatan Pertanian dan Jabatan Perikanan.

“Ketika ini, kita memang menghadapi masalah sebab pegawai kita tidak ramai untuk memeriksa kemasukan barangan di pintu masuk.

“Kita ada memohon pertambahan lebih 100 penjawatan baharu tahun lepas namun hanya 82 penjawatan diluluskan dan ini masih tidak cukup,” katanya dalam sidang akhbar sempena program lawatan kerja Timbalan Menteri Pertanian dan Industri Makanan Datuk Seri Ahmad Hamzah ke pejabat Maqis di Kompleks Sultan Abu Bakar (KSAB), Gelang Patah di sini malam ini.

Pada 2 Disember lepas, media melaporkan terdapat sindiket yang menyeludup daging sejuk beku dari China, Ukraine, Brazil dan Argentina sebelum dibungkus semula dengan logo halal di sebuah gudang di Senai, Johor Bahru.

Susulan pembongkaran itu, Dewan Perniagaan Melayu Malaysia Negeri Johor (DPMMNJ) mendesak kerajaan menyiasat secara bersepadu pendedahan wujud kartel yang terbabit dalam penipuan label halal, pemalsuan cap serta pembungkusan semula daging sejuk beku import untuk dijual semula ke pasaran negara.

Mengulas lanjut mengenai kekurangan anggota, Dr Azhari Sharidah berkata di Pelabuhan Klang contohnya, hanya terdapat 24 anggota ditugaskan untuk menjalankan pemeriksaan secara manual terhadap 400 kontena sehari dan jumlah ini jelas tidak mencukupi.

“Pertambahan anggota lebih penting kerana pemeriksaan kami ketika ini tertumpu kepada barangan import yang melibatkan penggunaan kontena sejuk beku seperti daging dan ikan.

“Ini berikutan produk terbabit diklasifikasikan sebagai barangan berisiko tinggi terutamanya daging kerana produk terbabit hanya boleh diimport dari loji pemprosesan yang mendapat kelulusan Jabatan Veterinar dan Jabatan Kemajuan Islam Malaysia,” katanya.

Sementara itu, beliau turut memaklumkan, pihaknya telah mengeluarkan kompaun mencecah RM3 juta atas lebih 700 kesalahan sejak Januari hingga November lepas dengan kesalahan paling tinggi membabitkan barangan import tanpa permit. -Bernama


Bekalan lembu Aidiladha cukup walau harga tak tentu: Mat Sabu

BANGI, 22 Zulkaedah 1444H, Ahad – Menteri Pertanian dan Keterjaminan Makanan, Datuk Seri Mohamad Sabu memberi jaminan bekalan lembu sempena sambutan Aidiladha mencukupi.

Beliau berkata, pihaknya tidak menerima rungutan berkaitan isu kekurangan walaupun harga tidak menentu disebabkan faktor harga yang bergantung kepada jumlah bekalan.

“Setakat ini kita tidak terima sebarang rungutan dan hasil tinjauan kita mendapati bekalan lembu untuk Aidiladha adalah mencukupi.

“Harga memang tidak menentu kerana ia bergantung kepada bekalan. Jika kos yang perlu ditanggung peniaga lembu itu tinggi termasuk kos kuarantin, maka mungkin harga yang dijual sedikit tinggi.

“Insya-Allah kita tidak berdepan masalah bekalan lembu untuk Aidiladha nanti. Bukan sahaja lembu, bekalan-bekalan lain juga tidak berdepan sebarang masalah,” katanya seperti dilapor Berita harian, hari ini.

Terdahulu, beliau membuat tinjauan jualan sayur-sayuran dan buah-buahan di Pusat Transformasi Luar Bandar (RTC) Tunjung, Kota Bharu.

Malah dalam lawatan berkenaan Mohamad turut mengumumkan kerajaan meluluskan peruntukan RM2 juta untuk menaik taraf bilik sejuk dan stor Fama di Tunjung selain RM200,000 untuk menaik taraf medan kuih muih di RTC Tunjung.


Empat barang keperluan turun harga bermula esok

BUKIT MERTAJAM, 26 Jamadilawal 1443H, Jumaat – Ayam, telur ayam, sawi dan kacang panjang akan mengalami penurunan harga di seluruh negara bermula esok, 1 Januari 2022 dalam usaha membantu rakyat mendapatkan barangan keperluan pada harga munasabah.

Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata, keempat-empat barangan itu terlibat dalam pelarasan harga semula sebagai langkah untuk menstabilkan harga barangan.

“Empat harga barang baharu berkenaan adalah di bawah Skim Harga Maksimum Keluarga Malaysia (SHMKM) yang terlibat dalam pelarasan harga semula dan pelarasan dibuat dengan mengambil kira situasi serta lokaliti sehingga 4 Feb nanti.

“Antara contoh penurunan bermula esok adalah harga ayam iaitu dari RM9.30 kepada RM9.10. Sama juga seperti tiga lagi barang keperluan makanan termasuk dua jenis sayur-sayuran berkenaan, turun lima hingga 10 peratus,” katanya selepas program ‘walkabout’ operasi Back To School (BTS) dan SHMMP di Pasaraya Mydin, hari ini.

Sementara itu katanya, menerusi SHMKM pihaknya telah membuat pemeriksaan ke atas 25,897 premis perniagaan di seluruh negara dan daripada jumlah itu pihaknya mengesa 85 kes pelbagai kesalahan perniagaan yang membabitkan nilai kompaun RM20,000, setakat semalam.

Beliau berkata, kompaun itu antaranya membabitkan kesalahan berkaitan tindakan menjual barangan keperluan melebihi harga maksimum ditetapkan serta tidak meletakkan tanda harga.

Sementara itu merujuk kepada BTS Azman berkata, operasi itu bertujuan memastikan peniaga tidak menaikkan harga barang keperluan sekolah sewenang-wenangnya, dan mematuhi peraturan kawalan harga ditetapkan.

“Operasi ini dilaksanakan bermula 13 Dis lepas hingga 20 Mac tahun depan membabitkan sembilan jenis barangan keperluan sekolah, yang terdiri daripada pakaian sekolah, beg sekolah, kasut sekolah dan peralatan pembelajaran. Setakat ini kami telah periksa 437 premis membabitkan 1,858 jumlah barangan,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kanak-kanak 5 tahun terperangkap 2 hari dalam perigi di Afghanistan

KANDAHAR, 16 Rejab 1443H, Jumaat – Pasukan penyelamat kini bertungkus-lumus berusaha menyelamatkan nyawa seorang kanak-kanak berusia lima tahun yang terperangkap selama dua hari di sebuah perigi di perkampungan kecil di Shakok, selatan Afghanistan.

Kisah tragis di wilayah Kandahar itu berlaku kira-kira dua minggu selepas kejadian hampir serupa di Maghribi yang menyaksikan mangsa meninggal dunia.

Video yang tular di media sosial menunjukkan seorang kanak-kanak lelaki dikenali sebagai Haidar terperangkap di dalam sebuah perigi sejak Selasa lalu dan hanya mampu melambai tangan.

Turut kelihatan pasukan penyelamat menurunkan lampu dan kamera ke dalam perigi berkenaan ketika operasi menyelamat dilakukan.

Perigi tersebut dikatakan berkedalaman 25 meter dan Haidar tersangkut pada batu di kedalaman 10 meter.

Pasukan penyelamat kini terpaksa menggunakan jentolak bagi menggali lubang kecil sebelum proses mengangkat mangsa boleh dilakukan.

Datuk kanak-kanak berkenaan, Abdul Hadi berkata, cucunya jatuh ke perigi tersebut ketika cuba membantu beberapa penduduk kampung menggali perigi berikutan keadaan kemarau melanda perkampungan mereka.

Operasi menyelamat disaksikan ratusan penduduk kampung yang turut sama memberi kata-kata semangat kepada ahli keluarga dan juga Haidar. – Agensi


Rentas negeri: Sabah buat keputusan Rabu ini

KOTA KINABALU, 3 Rabiulawal 1443H, Ahad – Kabinet Sabah akan membuat keputusan mengenai kebenaran rentas negeri pada mesyuarat Rabu ini susulan keputusan Kerajaan Persekutuan membenarkan perjalanan itu bermula esok.

Menteri Kerajaan Tempatan dan Perumahan Sabah, Datuk Masidi Manjun berkata, sehubungan itu, Jawatankuasa Pengurusan Bencana COVID-19 Sabah akan mempertimbang sebaiknya keputusan Kerajaan Persekutuan serta mengemukakan cadangan bersesuaian kepada Kabinet negeri pada mesyuarat tersebut.

Jurucakap COVID-19 Sabah itu berkata, peratusan penduduk dewasa Sabah yang belum mencapai 90 peratus vaksinasi lengkap C0VD-19, yang merupakan prasyarat rentas negeri kerajaan Persekutuan, akan diambil kira dalam membuat sebarang keputusan.

“Pendirian kerajaan negeri akan diumumkan pada hari Rabu selepas mesyuarat Kabinet negeri dan pertimbangan akan dibuat sewajarnya demi kepentingan semua pihak terutama rakyat Sabah,” katanya ketika dihubungi Bernama hari ini.

Berdasarkan Perkara 6: Imigresen, Perjanjian Malaysia 1963, sebarang kebenaran kemasukan ke Sabah memerlukan persetujuan daripada kerajaan negeri.

Perdana Menteri, Datuk Seri Ismail Sabri Yaakob hari ini mengumumkan Kerajaan Persekutuan bersetuju memberi kebenaran untuk individu yang sudah lengkap vaksinasi COVID-19 melakukan pergerakan rentas negeri tanpa perlu mendapatkan kebenaran polis bermula esok.

Berdasarkan laman sesawang COVIDNOW Kementerian Kesihatan, sehingga 11.19 pagi tadi hanya 64.6 peratus penduduk Sabah telah lengkap diberikan vaksinasi COVID-19.

Masidi juga berkata, kes harian COVID-19 Sabah mencatat penurunan kepada 562 kes berbanding 761 semalam, bagaimanapun beliau menasihati semua penduduk supaya kekal patuh kepada prosedur operasi standard (SOP) bagi memastikan kes tidak meningkat.

“Seperti yang kerap diingatkan, kejayaan mengawal penularan baharu yang akan mengakibatkan peningkatan kes banyak berkait rapat dengan tahap pematuhan masyarakat terhadap semua SOP yang berkuat kuasa.

“Secara perbandingan, peratusan kes yang dikesan melalui saringan bergejala kekal tingggi hari ini, hampir 34 peratus, ini satu peringatan kepada masyarakat agar sentiasa mematuhi semua SOP sepanjang masa bagi mengelak dijangkiti virus COVID-19,” katanya.

Beliau berkata, daripada kes yang direkodkan hari ini juga, kategori 2 kekal kumpulan terbesar iaitu hampir 79 peratus (443 kes), Kategori 1 sebanyak 14.8 peratus (83 kes), Kategori 3 seramai empat orang, Kategori 4 dan 5 masing-masing tiga orang manakala kes selebihnya masih dalam siasatan. – Bernama


Ahmad Zahid ketuai Jawatankuasa Kabinet perkasa pensijilan, industri halal negara

KUALA LUMPUR, 26 Safar 1445H, Selasa – Semua jabatan dan agensi berkaitan akan diselaras di bawah satu Jawatankuasa Kabinet, bagi memperkasa aspek pensijilan dan industri halal negara ke peringkat lebih kompetitif, kata Datuk Seri Anwar Ibrahim.

Perdana Menteri berkata, jawatankuasa itu akan diterajui Timbalan Perdana Menteri, Datuk Seri Dr Ahmad Zahid Hamidi dan dipertanggungjawab menyelaras sinergi antara semua pihak terbabit, bagi memanfaatkan sepenuhnya ekosistem halal negara, sekali gus mencipta peluang lebih besar dalam pasaran halal global.

“Pensijilan halal, memang kita dapat markah yang tinggi tapi saya mahu ia terus diangkat bukan sahaja dijadikan contoh oleh negara lain, termasuk dari aspek kecekapan dari segi penyelidikan bermutu serta keupayaan memberi kelulusan dengan sangat cepat dan pantas.

“Malah pemimpin dunia yang saya temui seperti China, Jepun, Korea Selatan, Vietnam dan Kemboja juga, bercakap mengenai industri halal dengan mereka memberi tumpuan kepada Malaysia…rugi besar kalau kita tidak bagi tumpuan khusus,” katanya ketika berucap merasmikan Global Halal Summit (GHaS) 2023 di sini hari ini.

Turut hadir Ahmad Zahid, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz.

Atas faktor itu selain pasaran global industri halal dunia yang dijangka mencapai jumlah USD2.4 trilion pada 2024, Anwar yang juga Menteri Kewangan berkata, beliau meminta Ahmad Zahid dan Jabatan Kemajuan Islam Malaysia (JAKIM) memberi tumpuan khusus kepada memperkasa aspek pensijilan dan promosi perdagangan, bagi membolehkan Malaysia menerajui pasaran industri halal dunia yang amat kompetitif.

Perdana Menteri berkata, sinergi antara pensijilan halal dengan promosi perdagangan amat penting dan ia menuntut semua pemain industri halal tempatan, jabatan dan agensi berkaitan mengetepikan amalan bekerja secara silo.

Anwar berkata, soal halal bukan hanya berkait dengan makanan dan minuman, tetapi juga barangan lain seperti produk farmaseutikal, kosmetik, barang gunaan, perkhidmatan logistik, peranti perubatan dan pengilangan kontrak, di mana penilaian ‘halal lagi bersih’ yang diberikan boleh menarik minat negara bukan Islam.

“Jadi ini semua harus diselaraskan dengan HDC (Halal Development Corporation Bhd) dan MATRADE (Perbadanan Pembangunan Perdagangan Luar Malaysia), kerana ada pengkhususan dan sinergi dengan industri tempatan.

“Jika tidak, kita hanya akan perkenal dan luluskan pensijilan halal, tetapi tidak mengembangkan industri halal negara kita,” katanya.

Dalam hal itu, Perdana Menteri mahu setiap langkah diambil JAKIM dalam pensijilan halal, mesti seiring dengan perkembangan industri tempatan dan dunia, supaya kemampanan dalam industri halal membuka akses lebih luas kepada Malaysia di pasaran global.

Anwar juga mahu ruang yang sama diberikan kepada perindustrian mikro kecil dan sederhana (PMKS) dalam industri halal, agar mereka juga mampu bersaing ke peringkat antarabangsa selain syarikat besar yang sedia terkenal dan memiliki keupayaan.

“Ada satu penekanan baharu, iaitu memberikan ruang kepada PMKS bertapak dengan bantuan sewajarnya. Kalau ini bukan urusan JAKIM, mungkin juga urusan MATRADE atau MARA, dan sebab itu saya katakan, penyelarasan itu penting,” katanya. – Bernama


Jangkaan raya awal: NUTP minta KPM beri cuti khas 19 April

BANGI, 17 Ramadan 1444H, Sabtu – Kesatuan Perkhidmatan Perguruan Kebangsaan Malaysia (NUTP) menggesa Kementerian Pendidikan (KPM) memberi cuti sehari lebih awal daripada takwim persekolahan yang disediakan iaitu kepada 19 April.

Cuti khas berkenaan dianggap keperluan dengan mengambil kira jangkaan cuti sambutan Aidilfitri yang mungkin disambut pada 21 April, iaitu sehari lebih awal daripada ketetapan, kata Presidennya, Aminuddin Awang.

Katanya, cuti khas itu dianggap keperluan dengan mengambil kira jangkaan bahawa 1 Syawal mungkin jatuh pada 21 April ini, iaitu awal sehari berbanding ketetapan asal.

“NUTP ingin merujuk kenyataan Pusat Astronomi Antarabangsa yang berpangkalan di Emiriah Arab Bersatu (UAE) bahawa negara-negara Islam kebanyakannya akan menjalankan kewajipan mencerap hilal bagi menentukan awal bulan Syawal pada 20 April 2023 yang berkemungkinan menjadi penghujung Ramadan 1444H.

“Dalam isu cuti perayaan dalam sesi persekolahan 2023 sekarang, KPM membuat ketetapan cuti perayaan untuk Aidilfitri bagi semua negeri ialah pada 20 April (Khamis) dengan andaian semasa perancangan cuti dibuat bahawa Aidilfitri jatuh pada 22 April 2023 (Sabtu).

“Ini membolehkan guru-guru serta semua lapisan masyarakat yang mempunyai anak di sekolah mempunyai masa selama dua hari merentas negeri bagi tujuan balik kampung untuk beraya,” katanya seperti dipetik media tempatan, hari ini.

Berdasarkan perkembangan terbaharu berkaitan jangkaan 1 Syawal, NUTP berharap KPM dapat mempertimbangkan cuti khas pada 19 April bagi memudahkan urusan terutama guru yang bertugas di negeri lain.

Katanya, pemberian cuti khas tersebut diyakini memberikan lebih ruang kepada pihak yang terlibat dengan sekolah dan rakyat Malaysia yang terpaksa merentas negeri untuk pulang menyambut Aidilfitri.

“Situasi ini juga mampu mengurangkan kesesakan jalan raya dan memberikan lebih keselesaan kepada semua pihak,” katanya.

Sebelum ini, KPM menetapkan cuti Hari Raya Aidilfiti bermula 20 April hingga 1 Mei 2023 bagi kumpulan B manakala bagi negeri kumpulan A akan memulakan sesi persekolahan pada 30 April 2023.


Bekas Putera Mahkota Jordan dikenakan ‘tahanan rumah’

NICOSIA, 22 Syaaban 1442H, Ahad –  Bekas Putera Mahkota Jordan, Putera Hamzah Hussein menafikan terbabit dalam konspirasi menentang abangnya, Raja Abdullah II susulan kritikan mengenai rasuah dalam kerajaan.

Beliau dikenakan tahanan dalam rumah, selepas ketua angkatan tentera mengunjunginya dan memberitahu beliau tidak dibenarkan keluar, berkomunikasi atau bertemu dengan sesiapa.

Putera Hamzah mendakwa, beberapa rakannya juga ditahan, bahkan pasukan keselamatannya ditarik balik dan akses internet dan telefonnya turut disekat.

Beliau menegaskan, tidak terbabit dengan apa-apa konspirasi dan ‘tidak bertanggungjawab kepada kegagalan kerajaan kerana rasuah dan ketidakkecekapan yang berlaku sejak 15 hingga 20 tahun lalu, sehingga menyebabkannya semakin buruk’.

“Saya bukan sebahagian daripada konspirasi atau organisasi jahat,” kata Hamzah menerusi video yang dihantar kepada BBC.

Beliau menyatakan ini adalah ‘masa sedih dan malang bagi sebuah negara yang berada di barisan hadapan wilayah ini’.

Beliau juga mendakwa, orang ramai tidak lagi dibenarkan mengkritik pihak berkuasa atau menyatakan pendapat ‘tanpa dibuli, diganggu atau diancam’. – Agensi


Malaysia bimbang keselamatan rantau Nagorno-Karabakh

KUALA LUMPUR, 12 Safar 1442H, Rabu – Malaysia menzahirkan rasa bimbang dengan tahap keselamatan yang semakin merosot di rantau Nagorno-Karabakh di Republik Azerbaijan susulan pertempuran sengit tentera terbaru, yang bermula sejak tiga hari lalu.

Wisma Putra dalam satu kenyataan berkata, Malaysia menyuarakan rasa kesal dengan kehilangan banyak nyawa, termasuk orang awam disebabkan pertelingkahan itu.

Menurutnya, Malaysia menyertai gesaan oleh komuniti antarabangsa supaya Republik Armenia dan Republik Azerbaijan mengambil langkah maksimum dalam membendung pertelingkahan dan mengambil langkah konkrit bagi mengurangkan ketegangan antara negara berjiran itu.

“Malaysia menggesa pihak yang berkenaan untuk memberi keutamaan kepada usaha menyelesaikan konflik secara aman menerusi dialog dan diplomasi,” katanya.

Menurut kenyataan itu Malaysia menyokong semua usaha bagi mencari penyelesaian secara aman mengikut lunas undang-undang antarabangsa, termasuk resolusi Majlis Keselamatan Pertubuhan Bangsa-bangsa Bersatu yang berkaitan. – Bernama


Wabak cacar monyet bukan kecemasan kesihatan awam: WHO

GENEVA, 26 Zulkaedah 1443H, Ahad – Pertubuhan Kesihatan Sedunia (WHO) pada Sabtu menyatakan penyakit cacar monyet yang kini merebak di lebih 50 negara belum boleh dikategorikan sebagai Kecemasan Kesihatan Awam antarabangsa, tahap amaran tertinggi WHO, lapor Xinhua.

Bagaimanapun, menurut sebahagian anggota Jawatankuasa Kecemasan WHO dalam satu laporan selepas bermesyuarat pada Khamis, risiko jangkitan telah merebak lebih meluas serta semakin meningkat ke atas populasi dan tidak boleh dibiarkan.

Laporan itu juga menyatakan aktiviti virus cacar monyet telah diabaikan dan tidak dikawal dengan baik selama bertahun-tahun di negara-negara di Wilayah Afrika WHO.

“Mesyuarat yang diadakan jawatankuasa itu sendiri mencerminkan kebimbangan yang semakin meningkat terhadap penuaran cacar monyet di peringkat antarabangsa,” kata Ketua Pengarah WHO, Tedros Adhanom Ghebreyesus dalam satu kenyataan pada Sabtu.

Beliau berkata, jawatankuasa itu juga bersedia untuk bertemu semula bagi menilai perkembangan wabak berkenaan.

Jawatankuasa itu turut menggariskan beberapa syarat untuk penilaian semula perlu dibuat seperti peningkatan kadar pertumbuhan kes yang dilaporkan dalam tempoh 21 hari akan datang, penularan jangkitan yang lebih ketara di dalam dan ke luar negara, pertambahan bilangan kes melibatkan kumpulan rentan, peningkatan morbiditi, kematian dan kadar kemasukan ke hospital.

Tedros menyeru agar pengawasan dan diagnostik dipertingkatkan, penglibatan komuniti dan komunikasi risiko, penggunaan terapeutik, vaksin dan langkah kesihatan awam yang sesuai termasuk pengesanan kontak dan kuarantin.

Negara anggota juga disaran untuk bekerjasama, berkongsi maklumat dan melibatkan diri dengan komuniti terjejas supaya langkah keselamatan kesihatan awam dapat disampaikan dengan cepat dan berkesan.

Pelbagai kluster virus cacar monyet telah dilaporkan dalam beberapa minggu yang lalu di beberapa negara Eropah dan Amerika Utara, wilayah yang biasanya virus itu tidak ditemui.

Endemik cacar monyet secara geografi terhad kepada Afrika Barat dan Tengah, manakala pengesanan kes cacar monyet yang disahkan dan disyaki tanpa sebarang sejarah perjalanan ke kawasan endemik di beberapa negara adalah tidak bersifat lazim, menurut WHO.

Cacar monyet atau monkeypox, pertama kali dikesan dalam monyet makmal pada 1958, diandaikan menular daripada haiwan liar seperti tikus kepada manusia, atau dari manusia kepada manusia.-  Bernama


Amaran cuaca buruk, hujan lebat hingga esok

KUALA LUMPUR, 27 Jamadilawal 1442H, Isnin – Jabatan Meteorologi Malaysia (MetMalaysia) hari ini mengeluarkan amaran cuaca buruk dan waspada dengan hujan lebat dijangka berlaku di Pahang, Sarawak, Johor dan Sabah, sehingga esok.

MetMalaysia dalam kenyataan memaklumkan hujan lebat dijangka berlaku di Pahang melibatkan kawasan Maran, Kuantan, Bera, Pekan dan Rompin, serta Johor di Segamat, Kluang, Mersing, Pontian, Kulai, Kota Tinggi dan Johor Bahru.

“Amaran sama turut dikeluarkan untuk Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu dan Mukah, manakala di Sabah melibatkan kawasan Pedalaman di Kuala Penyu, Beaufort dan Tambunan, di Sandakan (Telupid dan Sandakan) serta Labuan.

“Hujan lebat juga dijangka berterusan di negeri Sabah melibatkan kawasan Pantai Barat dan Sandakan di Beluran dalam tempoh sama,” menurut kenyataan itu. – Bernama


Ahmed Hachani dilantik PM baharu Tunisia

TUNIS, 15 Muharam 1445H, Rabu – Presiden Tunisia, Kais Saied melantik Ahmed Hachani sebagai Perdana Menteri baharu, menggantikan Najla Bouden, yang menamatkan tugasnya.

Pelantikan Hachani – yang berkhidmat sebagai Pengarah Sumber Manusia di Bank Pusat Tunisia – dibuat di tengah-tengah krisis ekonomi dan sosial yang semakin meruncing di negara itu.

Kebelakangan ini, presiden berulang kali menyalahkan pegawai dan kerajaan – mendakwa mereka mesti bertindak untuk menangani masalah dan perkhidmatan awam yang lemah, termasuk pemotongan bekalan air dan elektrik yang kerap.

“Terdapat cabaran besar yang mesti kita bangkitkan… untuk memelihara tanah air kita, negara kita dan keamanan sivil,” kata Saied kepada Hachani selepas beliau mengangkat sumpah perlembagaan.

“Kami akan berusaha untuk mencapai kehendak rakyat kami dan keadilan yang diingini… dan untuk mencapai maruah negara,” katanya.

Saied melantik Bouden sebagai perdana menteri kira-kira dua tahun lalu, selepas memecat Perdana Menteri, Hichem Mechichi dan menguasai hampir semua kuasa pada Julai 2021 dan membubarkan Parlimen dalam satu tindakan yang disifatkan pembangkang sebagai rampasan kuasa.

Kerajaan Bouden, bagaimanapun gagal menyelesaikan krisis ekonomi dan sosial, di tengah-tengah kebimbangan bahawa Tunisia tidak akan dapat membayar hutang asingnya kerana krisis kewangan yang teruk yang menyebabkan kekurangan banyak komoditi seperti roti, tepung, gula, beras dan kopi.

Walaupun kerajaan Bouden menyokong program reformasi ekonomi untuk mendapatkan pinjaman AS$1.9 bilion daripada Tabung Kewangan Antarabangsa, Saeid menolak sebarang pembaharuan termasuk pemotongan subsidi makanan dan tenaga.

Menurutnya, tindakan sedemikian boleh menyebabkan ketegangan sosial yang teruk. – Agensi


Perjuangan asal UMNO sudah gugur: Tun M

BANGI, 2 Ramadan 1444H, Jumaat – Bekas Perdana Menteri, Tun Dr Mahathir Mohamad berpandangan UMNO hari ini sudah gugur daripada perjuangan asal.

Malah, beliau menyifatkan parti itu sudah tidak wujud lagi dalam membela nasib dan hak orang Melayu.

“Parti itu juga sudah tiada ada lagi sebaliknya yang ada hanya bangkai yang diperalat untuk menyelamatkan pemimpin yang bergelumang dengan jenayah.

“Wahai ahli UMNO, sedarlah. UMNO sudah gugur perjuangan asalnya. Parti UMNO tidak ada lagi,” katanya dalam kenyataan, hari ini.

Beliau berkata demikian sebagai mengulas ketetapan mesyuarat Majlis Kerja Tertinggi (MKT) UMNO berhubung kebimbangan parti itu mengenai sentimen permainan kaum dan agama yang terus menular.

Bekas Ahli Parlimen Langkawi itu turut memetik Perlembagaan UMNO Parkara 3.3 yang menyentuh berkaitan ‘Membela Kepentingan Raja-Raja Melayu, Bangsa Melayu, Bumiputera, Anak Negeri Sabah dan Orang Asli… (termasuk) perkara dalam Perkara 153 Perlembagaan Persekutuan.

“Tetapi sekarang, orang Melayu yang merancang untuk melancarkan proklamasi mengenai masalah yang dihadapi oleh orang Melayu pun tidak dibenar.

“Proklamasi yang tidak sentuh kaum lain dianggap rasis,” luahnya kesal.

Beliau pada masa sama, bimbang orang Melayu akan hilang kebebasan bersuara sekiranya mereka tidak dibenarkan membincangkan masalah kaum sendiri dan ajaran Islam, tanpa menyentuh kaum lain.

“Apakah ini perjuangan UMNO. Apakah ini UMNO. Atau apakah UMNO sudah diperalat oleh pemimpin yang durjana, yang menjadi UMNO alat untuk kepentingan pemimpinnya.

“Jika orang Melayu tidak dibenar bincang masalah orang Melayu dan tidak boleh sentuh kaum lain, tidak pun boleh bincang akan ajaran agama Islam, maka akan terhapuslah kebebasan bersuara orang Melayu,” ujar beliau.


Naungan Allah di akhirat

1. PERNAHKAH kita tergambar bagaimana Allah SWT akan memberi naungannya kepada sebahagian manusia pada hari yang sangat panas di akhirat kelak?

2. Gambar ini sekurang-kurangnya memberikan kita gambaran bagaimana Allah SWT akan menaungi 7 golongan di hari akhirat yang sangat panas.

3. Perkara ini disebutkan dalam hadis. Sabda Rasulullah ﷺ

Tujuh golongan yang akan mendapat naungan Allah SWT pada hari yang tidak ada naungan kecuali naunganNya, iaitu:

[1] Pemimpin yang adil,

[2] pemuda yang membesar dalam keadaan mengabdikan diri kepada Allah SWT,

[3] seorang lelaki yang hatinya selalu terpaut dengan masjid,

[4] dua orang lelaki yang saling menyayangi karena Allah SWT dan berpisah kerana Allah SWT ,

[5] seorang lelaki yang dipanggil untuk berbuat melakukan maksiat oleh seorang wanita yang memiliki kekuasaan dan kecantikan dan dia menolaknya dan berkata “saya takut kepada Allah SWT,”

[6] seorang lelaki yang bersedekah dengan sebuah sedekah kemudian dia merahsiakannya sehingga tangan kirinya tidak mengetahui apa yang telah dishedekahkan oleh tangan kanannya,

[7] dan seorang laki-laki yang bersendirian dalam zikir kepada Allah SWT, lalu air matanya berlinang. (HR. Bukhari)

4. Dan penggunaan lafaz lelaki di sini tidak bermaksud khusus kepada lelaki sahaja, malah merangkumi lelaki dan wanita. Ini dijelaskan al-Imam Ibn Hajar:

ذكر الرجال في هذا الحديث لا مفهوم له، بل يشترك النساء معهم فيما ذكر

“dan sebutan lafaz lelaki di sini tidak membawa maksud (khusus buat lelaki sahaja) bahkan termasuk sekali wanita (melainkan dalam isu kepimpinan pemerintahan al-Uzma terdapat perbincangan yang khusus buat lelaki dalam isu kepimpinan).

Semoga Allah membimbing kita.

Dr. Ahmad Sanusi Azmi


Kes taun melonjak di Syria selepas gempa bumi

GENEVA, 8 Syaaban 1444H, Rabu – Pertubuhan Bangsa-Bangsa Bersatu (PBB) bimbang situasi di Syria ekoran kes jangkitan wabak taun meningkat mendadak selepas kejadian gempa bumi dahsyat pada 6 Februari lalu.

Ketua Hal Ehwal Manusia PBB, Martin Griffiths berkata, impak gempa bumi itu memburukkan lagi landskap kemanusiaan yang sudah teruk di Syria.

“Risiko penyakit semakin meningkat dan menularkan wabak taun yang sedia ada.

“Apatah lagi, harga makanan, kos isi rumah dan barangan keperluan lain naik lebih tinggi,” katanya.

Griffiths berkata, tindakan perlu segera diambil untuk memulihkan air minuman kepada penduduk di rantau itu bagi menangani ancaman taun daripada menular di seluruh Syria.

Di Syria, Griffiths berkata, ratusan bangunan kekal berisiko runtuh dengan ribuan di bandar Aleppo berpotensi dirobohkan.

“Ramai orang sudah tentu takut untuk kembali ke rumah mereka yang belum disahkan selamat,” katanya.

Lebih 50,000 nyawa terkorban di Turkiye dan Syria berikutan gempa bumi dahsyat berukuran 7.7 serta 7.6 magnitud sehingga menyebabkan kerosakan besar di seluruh wilayah itu.- Agensi


Kelonggaran PKP untuk jana ekonomi, bukan aktiviti sosial

KUALA LUMPUR, 18 Jamadilawal 1442H, Sabtu – Orang ramai seharusnya faham bahawa kelonggaran langkah-langkah kawalan pergerakan ketika pandemik COVID-19 adalah untuk memudahkan kegiatan ekonomi, bukan aktiviti sosial.

Kegagalan untuk memahami hal ini, kata para pakar, boleh membawa hasil yang buruk dan mungkin menyebabkan lonjakan kes yang tidak dapat dikendalikan.

Pakar Epidemiologi dan Biostatistik di Universiti Putra Malaysia (UPM), Profesor Madya Dr Malina Osman mengatakan bahawa dalam strategi Kementerian Kesihatan untuk menangani wabak itu jangka masa pendek, pertengahan mahupun jangka masa panjang, kepatuhan masyarakat adalah kunci untuk memperbaiki keadaan.

“Saya rasa ada salah faham di kalangan masyarakat mengenai persetujuan pergerakan rentas daerah atau negeri.

“Kelonggaran pergerakan masyarakat lebih menjurus untuk meningkatkan ekonomi, bukan kelulusan untuk mengadakan pertemuan sosial atau keluarga.

“Kita harus memahami bahawa situasi kita tidak sama dengan era pra-COVID. Kita masih berada di zon bahaya wabak. Wabak itu belum berakhir,” katanya.

Beliau seperti dilapor NST berkata, terdapat lebih daripada 23,000 kes aktif, dan rata-rata 2,000 jangkitan baru direkodkan setiap hari.

Katanya, walaupun sistem penjagaan kesihatan dapat menguruskan kes, berdasarkan gaya hidup dan pergerakan orang ramai ketika ini, kes pasti meningkat.

Sementara itu, Bekas Presiden Persatuan Perubatan Malaysia, Datuk Dr N.K.S. Tharmaseelan percaya bahawa ‘keletihan pandemik’ telah berlaku di kalangan orang ramai dan pihak berkuasa.

“Semua orang letih. Orang ramai letih dan kakitangan kerajaan sudah bekerja melebihi kemampuan,” katanya.

Presiden Persatuan Doktor Kesihatan Awam Malaysia, Datuk Dr Zainal Ariffin Omar berkata, kerajaan harus mula melaksanakan Perintah Kawalan Pergerakan yang berpusat dan bukannya meletakkan seluruh negara dalam keadaan terkurung lagi.

“Untuk tahun 2021, kerajaan harus memiliki strategi baru dengan objektif yang sangat jelas, seperti bagaimana hidup dengan COVID-19, kerana kita sekarang memiliki cukup pengetahuan dan pengalaman,” katanya.


‘Dari lubuk hati benar-benar ikhlas, saya sekali lagi mohon maaf’

BANGI, 18 Safar 1442H, Selasa – Menteri di Jabatan Perdana Menteri (Hal Ehwal Agama, Datuk Seri Dr Zulkifli Mohamad Al-Bakri yang disahkan positif COVID-19 semalam, sekali lagi memohon maaf di atas situasi yang berlaku.

“Tempoh masa yang dikurniakan Allah SWT pada ketika ini memberi peluang untuk saya bermuhasabah, dan meneliti ruang-ruang penambahbaikan untuk masa mendatang.

“Saya dari lubuk hati yang benar-benar ikhlas, sekali lagi memohon maaf atas apa yang berlaku,” katanya menerusi kenyataan di Facebook.

Meskipun dalam kuarantin dan rawatan, katanya, tetap menjadi amanah dan tanggungjawab untuk melaporkan sebarang perkembangan tadbir urus hal ehwal Islam di peringkat Persekutuan, setiap bulan sebagaimana dilakukan sejak Mac 2020.

Beliau berkata, setiap sen yang dibelanjakan bagi sebarang bentuk urusan terkait tadbir urus Islam di peringkat Persekutuan adalah amanah daripada rakyat.

Dr Zulkifli turut memuat naik Kad Laporan bulan Ogos agensi di bawah portfolionya.

“Kad Laporan ini tidaklah melaporkan keseluruhan program dan aktiviti semua agensi di bawah saya. Saya sarankan anda merujuk terus ke media sosial setiap agensi untuk mendapatkan maklumat lanjut.

“Saya berharap Kad Laporan Bulanan ini dapat memberi gambaran secara umum tentang apa yang telah kami laksanakan setiap bulan terutamanya dengan fokus kepada pandemik COVID-19 pada masa ini. Insya-Allah Kad Laporan September 2020 akan menyusul,” katanya.


Wajibkan semua Ahli Parlimen, ADUN isytihar semua aset

BANGI, 8 Rabiulawal 1443H, Jumaat – Semua Ahli Parlimen dan Ahli Dewan Undangan Negeri (ADUN) digesa mengisytiharkan semua aset sama ada di dalam atau luar pesisir.

Saranan tersebut adalah bagi membolehkan pihak berkuasa mengesan sebarang aset atau harta baharu dimiliki oleh Ahli Parlimen terutama mereka yang memegang jawatan tinggi dalam parti politik.

Presiden Persatuan Pemeriksaan Fraud Bertauliah Cawangan Malaysia, Datuk Seri Akhbar Satar berkata, kerajaan harus bertindak tanpa rasa takut dan pilih kasih untuk menyiasat nama-nama disebutkan dalam Kertas Pandora untuk mengetahui kemungkinan kesalahan dan rasuah yang berlaku.

“Salah satu cara untuk mengatasi aktiviti rasuah dan pengubahan wang haram yang disimpan dalam akaun luar pesisir adalah dengan memperkenalkan pusat pendaftaran untuk pemilikan bermanfaat syarikat berdaftar di Malaysia dan syarikat yang menyimpan dana di Labuan.

“Pemilik syarikat ini adalah orang yang benar-benar memiliki, menikmati dan mengawal syarikat itu,” katanya dalam satu kenyataan, hari ini.

Tegas beliau, perkara itu memainkan peranan penting mengenai ketelusan pemilik sebenar sebuah syarikat.

Pendedahan Kertas Pandora yang dilakukan oleh International Consortium of Investigative Journalists (ICIJ) telah memetik beberapa figura penting negara berkaitan pemilikan akaun luar pesisir sepanjang 25 tahun lalu.

Antara individu dikaitkan menerusi pendedahan berikut ialah Presiden UMNO, Datuk Seri Dr Ahmad Zahid Hamidi; ahli perniagaan, Tun Daim Zainuddin bersama beberapa ahli keluarganya serta Menteri Kewangan, Senator Tengku Datuk Seri Zafrul Tengku Abdul Aziz dan Timbalan Menteri Kewangan, Yamani Hafez Musa.


Budaya ambil tahu perlu dipupuk semula elak kes dera berleluasa

Oleh Zuhayati Yazid

BANGI, 2 Jamadilawal 1443H, Selasa – Semangat mengambil cakna persekitaran termasuk jiran tetangga perlu dibudayakan semula dalam kehidupan moden di bandar sebagai langkah mencegah perkara tidak diingini termasuk isu penderaan terus berleluasa.

Langkah berkenaan bukan sekadar mampu mengeratkan hubungan silaturahim sesama jiran tetapi, mampu mengelak daripada perkara buruk berlaku.

Pengerusi Biro Keluarga dan Masyarakat (BKM) Ikatan Muslimin Malaysia (ISMA), Cikgu Asma Ahmad berkata, budaya moden yang mengamalkan hidup sendiri sebenarnya punca masyarakat hari ini ‘berani’ melakukan perkara-perkara tidak senonoh, termasuk melakukan penderaan terhadap kanak-kanak.

“Jika dulu, hubungan sesama penduduk sangat erat, jika ada perkara tidak betul pasti akan di tegur, semua itu bukan niat untuk berdengki sebaliknya, mahu ‘membentuk’ menjadi manusia sempurna.

“Tetapi sayangnya, budaya itu sudah luntur dalam kehidupan bandar, apabila masing-masing sibuk dengan kehidupan sehingga tiada lagi budaya menasihati.

“Jadi sudah tiba kita kembalikan semula budaya mengambil tahu, supaya bila jiran kita, rakan sekerja, sahabat dan anggota keluarga melakukan kesilapan, tidak ada alasan untuk kita tutup mata seolah-olah ‘menghalalkan’ perbuatan yang salah itu,” katanya kepada Ismaweb.net.

Beliau berkata demikian sebagai mengulas kes penderaan anak-anak yang dilihat semakin berleluasa – malangnya kebanyakan kes dilakukan ibu atau bapa kandung sendiri.

Contohnya, yang terbaharu, seorang kanak-kanak lelaki berusia lima tahun maut dipercayai menjadi mangsa dera disyaki dilakukan oleh ibu kandung dan kekasihnya.

Pemeriksaan yang dilakukan ke atas badan mangsa mendapati terdapat kecederaan di mulut, lebam di seluruh bahagian depan dan belakang badan kemungkinan akibat didera.

Atas dasar itu, Cikgu Asma berkata, ISMA melalui BKM mempunyai perancangan untuk menubuhkan pusat kaunseling dan menyediakan bantuan serta latihan dari sudut sokongan dan motivasi kepada mereka yang menjadi mangsa penderaan.

“Niat murni kita mahu bantu golongan ini meneruskan hidup dan kita sediakan kaunseling serta latihan-latihan bagi mengembalikan semangat mereka,” katanya.

Bagaimanapun perancangan itu masih lagi di peringkat perbincangan dengan beberapa pihak sebelum memulakan sesi kaunseling yang akan dikendalikan anggota ISMA sendiri pada peringkat awal.


Kos tunai haji dijangka meningkat lebih 50 peratus: Ahmad Marzuk

KOTA BHARU, 22 Rabiulakhir 1443H, Sabtu – Kos menunaikan haji dijangka meningkat lebih 50 peratus berikutan cukai nilai tambah (VAT) yang diperkenalkan kerajaan Arab Saudi, naik kepada 15 peratus bermula Julai tahun lepas, berbanding lima peratus sebelumnya.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kenaikan ini telah menyebabkan kos tersebut akan bertambah menjadi lebih RM30,000, berbanding sebelum ini RM23,000.

“Jumlah tepat mengenai perkara ini akan diputuskan dalam Kabinet dan diketahui awal tahun hadapan.

“Sebagaimana kami tegaskan di sini, Tabung Haji akan menanggung sebahagian daripada jumlah kos, namun kita belum putuskan berapa banyak yang akan ditanggung,” katanya kepada pemberita selepas menyampaikan bantuan kepada mangsa kebakaran membabitkan 18 keluarga di Jalan Gajah Mati, di sini, hari ini.

Mengulas lanjut, Ahmad Marzuk berkata, sebelum ini kos sebenar mengerjakan haji adalah RM23,000 namun hanya RM9,980 dikenakan kepada jemaah, dan jumlah itu tidak pernah dinaikkan sejak 2001.

“Sebaik sahaja kami mendapat jumlah sebenar kos yang dikenakan, kami akan maklumkan kepada bakal jemaah haji yang terpilih,” katanya.

Dalam perkembangan sama, Ahmad Marzuk berkata, mengenai kuota jemaah haji, perkara itu akan diketahui awal tahun depan.

“Kami akur dengan segala keputusan yang dibuat kerajaan Arab Saudi sama ada mengekalkan kuota sedia ada iaitu 30,000 jemaah atau dikurangkan,” katanya. – Bernama


Kementerian Wilayah Persekutuan perkasakan Program MY5

KUALA LUMPUR, 15 Jamadilakhir 1442H, Khamis – Kementerian Wilayah Persekutuan akan memperkasakan Program MY5 bagi membasmi kemiskinan bandar sekali gus menambah baik jaringan keselamatan sosial dalam kalangan warga Wilayah Persekutuan.

Menterinya Tan Sri Annuar Musa berkata program sepanjang tahun 2021 itu meliputi aspek pekerjaan dinamakan sebagai MYJob@Wilayah, persekolahan (MYSchoolBus@Wilayah), barangan keperluan asas (MYGrocer@Wilayah), makanan (MYFood@Wilayah) dan perubatan (MYMedic@Wilayah).

“Kita telah mulakan program ini (sekitar pertengahan) tahun lepas sebagai percubaan dan ad-hoc dengan kapasiti kecil jadi tahun ini kita akan menjalankan program dengan lebih meluas,” katanya dalam program Ruang Bicara bertajuk Wilayah Persekutuan Wilayah Prihatin terbitan Bernama TV.

Beliau berkata MYJob@Wilayah bakal menawarkan lebih 3,000 peluang pekerjaan kepada warga kota terutama yang terjejas akibat COVID-19 dalam enam bidang pekerjaan termasuk perkhidmatan, pembinaan, penyelenggaraan, pembersihan, pembuatan dan pembungkusan.

Jelasnya, MYSchoolBus@Wilayah yang bertujuan membantu meringankan perbelanjaan tambang pengangkutan murid sekolah daripada golongan berpendapatan rendah pula akan diperluaskan ke 158 kawasan perumahan awam dan swasta kos rendah melibatkan hampir 10,000 murid.

Annuar berkata kementerian juga menyasarkan untuk memperluas program MYGrocer@Wilayah yang menawarkan golongan B40 membeli barangan dapur pada harga sehingga 20 peratus lebih rendah ke 158 kawasan perumahan kos rendah awam dan swasta serta kampung tradisi sekitar ibu negara.

“Saya juga mengharapkan lebih banyak sambutan dan kerjasama strategik pihak swasta untuk menjayakan MYFood@Wilayah dalam memastikan bantuan makanan percuma boleh dinikmati lebih ramai golongan memerlukan,” katanya.

Tambahnya, MYMedic@Wilayah yang menyediakan rawatan asas dan pemeriksaan percuma menerusi klinik bergerak kepada warga kota yang kurang berkemampuan secara mingguan juga akan dikembangkan ke lebih banyak kawasan.

Selain itu, Annuar turut berkongsi berkenaan sumbangan beras menerusi program MYBeras@Wilayah yang akan dilaksanakan mulai 1 Feb sehingga Jun tahun ini bagi meringankan beban warga Wilayah Persekutuan yang terjejas akibat COVID-19.

Jelasnya untuk permulaan sebanyak 23,000 kampit beras sumbangan badan korporat dan orang ramai akan diagihkan tiga kali seminggu menerusi Majlis Perwakilan Penduduk Wilayah Persekutuan. – Bernama


Shahrir Samad tak tahu sumber wang RM1 juta diterima daripada Najib: Saksi

KUALA LUMPUR, 8 Safar 1444H, Isnin – Seorang pengurus bank memberitahu Mahkamah Tinggi di sini bahawa Tan Sri Shahrir Ab Samad, tidak mengetahui daripada mana bekas Perdana Menteri Datuk Seri Najib Tun Razak memperoleh wang RM1 juta, yang diberikan kepada bekas pengerusi Felda itu.

Pengurus Cawangan Ambank (M) Berhad Jalan Raja Chulan R. Uma Devi, 43, yang mengesahkan perkara itu berkata beliau yang berpengalaman dalam bidang perbankan selama 12 tahun, juga tidak mengetahui sumber wang tersebut.

Beliau berkata demikian ketika disoal balas peguam yang mewakili Shahrir Tan Sri Dzulkifli Ahmad, pada perbicaraan Shahrir yang berhadapan pertuduhan gagal mengisytiharkan RM1 juta yang diterima daripada Najib, kepada Lembaga Hasil Dalam Negeri (LHDN).

Dzulkifli: Sebagai pegawai bank yang berpengalaman, jika cek bank tersebut (RM1 juta) ditunaikan bermakna tiada apa-apa isu berkenaan sumber wang tersebut.

Uma Devi: Ya, pada ketika itu tiada (isu).

Dzulkifli: Cik Uma boleh mengesahkan cek ini tiada masalah, apatah lagi Tan Sri Shahrir juga boleh beranggapan bahawa cek tersebut tiada masalah ketika menerima dan memasukkan (wang) ke dalam akaunnya.

Uma Devi: Ya.

Selain itu, Uma Devi bersetuju dengan Dzulkifli bahawa pihak LHDN tidak merakam percakapannya, memandangkan kes itu berkaitan dengan pengubahan wang haram yang mana Shahrir didakwa tidak melaporkan pendapatan sebenar kepada LHDN, bukan melibatkan rasuah.

Kata saksi itu, hanya pihak Suruhanjaya Pencegahan Rasuah Malaysia yang merakam percakapannya.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek, yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014, mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok. – Bernama


Sri Lanka mungkin beli banyak bekalan minyak dari Russia

COLOMBO, 12 Zulkaedah 1443H, Ahad – Sri Lanka mungkin akan membeli lebih banyak bekalan minyak dari Russia ketika negara itu berdepan krisis ekonomi yang belum pernah berlaku sebelum ini.

Perdana Menteri baharu, Ranil Wickremesinghe berkata, pihaknya akan cuba mencari sumber lain terlebih dahulu, namun terbuka untuk membeli lebih banyak minyak mentah dari Moscow.

Sebahagian besar negara-negara Barat kini telah menghentikan import ke atas Russia selaras dengan sekatan yang berlaku dalam perang dengan Ukraine.

Menerusi temubual terbaharu bersama AP, Wickremesinghe berkata, pihaknya bersedia menerima lebih banyak bantuan kewangan daripada China, walaupun hutang negaranya semakin meningkat.

Dia bahkan mengakui keadaan huru-hara di Sri Lanka kini adalah kesan ‘perbuatan sendiri’, selain daripada peperangan Russia-Ukraine yang memburukkan keadaan – menyebabkan kekurangan makanan yang diramal berlanjutan sehingga 2024.

Sri Lanka kini mempunyai hutang asing sebanyak AS$51bilion namun terpaksa menangguhkan bayaran semula hampir AS$7 bilion yang sepatutnya dilunaskan tahun ini.

Beban hutang yang banyak menyebabkan negara itu tidak mempunyai peruntukan untuk mengimport keperluan asas seperti makanan, bahan api dan ubat-ubatan.

Kekurangan bekalan berkenaan menyebabkan rakyat berdepan gangguan bekalan elektrik, sekali gus memaksa penduduk menunggu beberapa hari untuk memasak.

Manakala, penduduk juga terpaksa beratur panjang sehingga beberapa kilometer bagi mendapatkan bekalan petrol. – Agensi


BKKM Pulau Pinang serbu kilang fucuk di sebelah kandang khinzir

NIBONG TEBAL,  6 Rejab 1442H, Khamis  – Serbuan pihak berkuasa ke atas sebuah kilang memproses fucuk yang disyaki beroperasi dalam persekitaran yang kotor membongkar kewujudan tiga lagi kilang memproses bahan sama dalam situasi serupa, di perkarangan bersebelahan bekas kandang khinzir di Sungai Bakap, Sungai Jawi di sini hari ini.

Pegawai Kesihatan Persekitaran Bahagian Keselamatan dan Kualiti Makanan (BKKM) Jabatan Kesihatan Pulau Pinang Mohd Wazir Khalid berkata, pemeriksaan ke atas keempat-empat kilang fucuk itu mendapati berlaku pelanggaran Akta Makanan 1983 membabitkan aspek kebersihan dan juga pakaian pekerja.

Antara kesalahan yang dilakukan ialah pekerja tidak memakai sarung tangan ketika memproses makanan, berseluar pendek, makanan dihurung lalat, anjing berkeliaran di kawasan memproses makanan, selain turut ditemukan najis tikus serta bangkai kucing di dalam kawasan kilang.

“Kesemua kilang ini beroperasi tanpa lesen pihak berkuasa tempatan. Ada yang telah beroperasi selama 40 tahun manakala yang paling baharu telah beroperasi selama lapan tahun. Tempat ini pernah beroperasi untuk ternakan khinzir dan keadaan ini amat mendukacitakan kerana persekitaran amat kotor dan kita tidak tahu sama ada tempat itu telah dibersihkan atau disanitasi dengan baik,” katanya kepada pemberita selepas operasi itu.

Mengulas lanjut, beliau berkata, serbuan itu dilakukan hasil risikan selama tiga minggu dengan sangkaan hanya sebuah kilang beroperasi di situ.

Mohd Wazir berkata, susulan pemeriksaan itu, pihaknya mengeluarkan empat notis kompaun terhadap kesemua kilang terbabit dengan nilai kompaun keseluruhan berjumlah RM8,500 berserta amaran keras supaya mereka menambah baik aspek kebersihan.

Difahamkan, tiada arahan henti operasi dikeluarkan memandangkan pelanggaran aspek kebersihan oleh premis terbabit masih di bawah tahap yang membolehkan pihak berwajib berbuat demikian.

Bagaimanapun, Mohd Wazir meminta pihak berkuasa tempatan mengambil tindakan sewajarnya memandangkan kesemua premis berkenaan beroperasi tanpa lesen.

Difahamkan, kilang terbabit membekalkan fucuk ke kedai runcit di sekitar negeri ini dan juga Kedah. -Bernama


Pelestin seru masyarakat dunia desak Israel buka semula lintasan Karem Abu Salem

GAZA, 21 Safar 1445H, Khamis – Palestin menyeru masyarakat antarabangsa memberi tekanan kepada Israel supaya membuka semula Lintasan Karem Abu Salem untuk kegunaan penghantaran barangan komersial selain membatalkan keputusan menghentikan kemasukan barangan luar ke kawasan Tebing Barat, lapor Anadolu.

Selasa lalu, pihak berkuasa Israel membuat keputusan menangguhkan semua eksport dari Semenanjung Gaza sehingga diberitahu kelak dengan alasan terdapat cubaan menyeludup bahan letupan melalui lintasan berkenaan.

“Semasa pemeriksaan keselamatan tiga trak penuh dengan barangan dari Semenanjung Gaza, bahan letupan berkualiti tinggi seberat beberapa kilogram ditemui disembunyikan di dalam pakaian yang mengandungi jenama fesyen antarabangsa,” dakwa tentera Israel.

Bagaimanapun, Menteri Ekonomi Palestin, Khaled Asili menyeru masyarakat antarabangsa terus memberi tekanan kepada tentera negara haram itu supaya membatalkan semula hukuman kolektif menghalang pemasaran produk dari luar.

Khaled menyifatkan tindakan Israel sebagai tidak adil dan boleh menyebabkan krisis kemanusiaan dan ekonomi yang serius.

Justeru, beliau meminta Israel bertanggungjawab terhadap kesan penutupan lintasan berkenaan yang boleh membawa kerugian besar kepada banyak sektor.

Malah, ia turut memberi kesan besar kepada peniaga, petani dan pengilang untuk memasarkan produk mereka selain mengganggu pengeluaran produk dan peluang pekerjaan.

Lintasan Karem Abu Salem merupakan laluan komersial utama ke Gaza yang membolehkan bahan pembinaan, barangan, bahan api dan bahan makanan yang diperlukan penduduk Semenanjung Gaza dibawa masuk ke wilayah berkenaan. – Agensi


COVID-19: 1,937 kes baharu hari ini

KUALA LUMPUR, 26 Rabiulakhir 1442H, Sabtu – Malaysia terus mencatat empat digit kes harian baharu COVID-19 apabila 1,937 kes direkodkan hari ini dengan sembilan lagi kematian, kata Ketua Pengarah Kesihatan Tan Sri Dr Noor Hisham Abdullah.

Beliau berkata ia menjadikan jumlah keseluruhan kes di negara kini mencecah 82,246 kes dengan jumlah kes aktif kebolehjangkitan adalah 13,751, manakala jumlah maut akibat pandemik itu setakat ini ialah 411 orang.

“Daripada jumlah kes baharu itu, terdapat dua kes import yang mendapat jangkitan dari luar negara, manakala penularan COVID-19 dalam negara pula adalah sebanyak 1,935 kes,” katanya dalam kenyataan berhubung perkembangan terkini situasi COVID-19, di sini hari ini.

Beliau berkata Selangor masih melaporkan kes harian paling tinggi iaitu sebanyak 823 kes dengan 714 kes adalah daripada kluster dan aktiviti saringan kontak rapat kes positif COVID-19 yang giat dijalankan di lapangan, diikuti Sabah (429 kes) dan Kuala Lumpur (238 kes).

Sementara itu menurutnya, jumlah sembuh ialah 911 kes menjadikan jumlah kumulatif sembuh sebanyak 68,084 kes dan sehingga kini, terdapat 121 kes positif sedang dirawat di Unit Rawatan Rapi (ICU) dengan 66 kes memerlukan bantuan pernafasan. – Bernama


Israel serang lapangan terbang Aleppo

DAMSYIK, 4 Safar 1444H, Khamis – Rejim pengganas Israel melancarkan serangan peluru berpandu menyasarkan lapangan terbang di bandar Aleppo, menurut agensi berita rasmi SANA.

Agensi kerajaan pada Rabu berkata, rejim Israel menyasarkan serangan ke atas lapangan terbang antarabangsa Aleppo sehingga menyebabkan beberapa kerosakan fizikal terhadap kemudahan itu.

Bagaimanapun, tiada sebarang kematian dilaporkan daripada serangan berkenaan.

Serangan Israel itu turut disahkan pemerhati hak asasi manusia Syria yang berpangkalan di United Kingdom (UK).

Katanya, empat peluru berpandu Israel telah menyasarkan landasan dan depoh di lapangan terbang – yang dipercayai mempunyai peluru berpandu dibekalkan oleh Iran.

Balai pemerhati tidak melaporkan sebarang kemalangan jiwa, tetapi serangan itu telah mencetuskan letupan dan kebakaran.

Menurut Al Jazeera, pihaknya tidak dapat mengesahkan secara bebas dakwaan serangan itu, namun Israel telah melakukan ratusan serangan ke atas Syria sejak 2011.

Minggu lalu, SANA melaporkan dua orang awam cedera dalam siri serangan udara Israel di wilayah Hama barat dan Tartous.-  Agensi


PPIM ajak semua pihak ‘berperang’ dengan Macau Scam

Oleh Siti Hafidah Abd Ghaffar

CYBERJAYA, 22 Safar 1442H, Sabtu – Semua pihak digesa bekerjasama dan memainkan peranan dalam menumpaskan sindiket penipuan Macau Scam di negara ini.

Ketua Aktivis Persatuan Pengguna Islam Malaysia (PPIM), Datuk Nadzim Johan berkata, isu scam bukan sesuatu yang baharu, bahkan sudah berlaku lebih 12 tahun lalu bermula dari Scam Nigeria, ‘Black Money’ dan sebagainya.

Baginya, sindiket penipuan ini yang bermula secara kecil-kecilan sehingga bertambah besar berikutan kelemahan individu yang mengambil mudah perkara berkenaan.

“Justeru, semua pihak termasuk Suruhanjaya Komunikasi dan Multimedia (MCMC), Polis Diraja Malaysia (PDRM), Bank Negara serta apa-apa badan berkaitan perlu bekerjasama. Jika tidak habislah kita kena tipu.

“Perkara ini berlaku terlalu lama dan sebenarnya salah kita kerana membiarkan ia menjadi besar,” katanya pada sidang media Majlis Menandatangani Memorandum dan Nota Permuafakatan bersama badan bukan kerajaan (NGO), agensi kerajaan dan syarikat korporat, di sini hari ini.

Beliau berkata demikian mengulas mengenai isu selebriti dan ahli perniagaan yang dikesan terbabit dalam aktiviti ‘mencuci’ wang sindiket Macau Scam.

Sebelum ini, sepasang suami isteri bergelar artis, dipanggil memberi keterangan bagi membantu siasatan kes pengubahan wang haram.

Semalam dilaporkan, sembilan lagi pegawai kanan polis termasuk beberapa Ketua Polis Daerah dipanggil Suruhanjaya Pencegahan Rasuah Malaysia (SPRM) bagi membantu siasatan berhubung sindiket perjudian dalam talian dan pengubahan wang haram.

Dengan perkembangan terbaru itu, sehingga ini seramai 17 pegawai dan anggota pasukan keselamatan itu disiasat oleh SPRM berkaitan kes berkenaan.

Sebelum ini lapan pegawai dan anggota polis ditahan SPRM bagi membantu siasatan kes itu.


Arab Saudi tolak keluarkan visa masuk dua menteri Israel

RIYADH, 21 Safar 1445H, Khamis – Arab Saudi menolak untuk mengeluarkan visa masuk kepada dua menteri Israel, bagi menghadiri Persidangan Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) bulan ini.

Keputusan menolak kemasukan Menteri Luar, Eli Cohen dan Menteri Pendidikan, Yifat Kish itu dibuat di tengah-tengah rundingan berterusan antara Arab Saudi dan Israel untuk perjanjian menormalisasi hubungan.

Menurut Saluran 13 Israel, Tel Aviv telah cuba mendapatkan visa masuk dan jemputan untuk kedua-dua menteri bagi menyertai mesyuarat Jawatankuasa Warisan Dunia UNESCO di Riyadh, yang berlangsung dari 10 hingga 25 September ini.

Bagaimanapun, Riyadh telah menghalang kemasukan mereka dengan enggan mengeluarkan visa dan penyertaan dilaporkan masih terhad kepada wakil profesional.

Memetik pegawai Israel, Kementerian Luar telah membuat langkah susulan melalui penilaian semula keadaan dengan Amerika Syarikat (AS).

Namun, AS menjelaskan bahawa masa untuk percubaan lawatan menteri ke Arab Saudi adalah tidak sesuai.

Usaha Israel untuk mendapatkan kemasukan rasmi ke Arab Saudi bagi menghadiri persidangan UNESCO dibuat ketika Riyadh dan Tel Aviv terus berunding mengenai terma dan syarat perjanjian yang berpotensi menormalkan hubungan dengan pihak lain, menerusi sokongan AS.

Walaupun lawatan rahsia dan pertemuan antara pegawai Arab Saudi dan Israel dilaporkan telah dibuat beberapa kali sebelum ini, pengeluaran visa untuk kehadiran menteri akan dilihat sebagai jemputan serta lawatan rasmi, sedangkan kedua-dua negara belum mengadakan hubungan diplomatik terbuka. – Agensi


JAINJ mungkin pemerhati prosiding rayuan kalimah Allah

KULAI, 11 Syaaban 1442H, Khamis – Jabatan Agama Islam Negeri Johor (JAINJ) berkemungkinan besar akan menjadi pemerhati dalam rayuan kerajaan Persekutuan terhadap keputusan Mahkamah Tinggi Kuala Lumpur berhubung isu penggunaan kalimah Allah.

Pengerusi Jawatankuasa Hal Ehwal Agama Islam Negeri Johor Tosrin Jarvanthi berkata, tindakan itu dilakukan sebagai menyokong usaha kerajaan Persekutuan yang memfailkan rayuan berhubung isu itu.

“Isu ini telah dibawa dalam Jabatan Fatwa Negeri Johor dan kita sedang menunggu proses rayuan berhubung isu itu daripada kerajaan Persekutuan.

“Kemungkinan besar JAINJ akan menjadi pemerhati dalam prosiding, yang akan diketuai Mufti Johor Datuk Yahya Ahmad,” katanya.

Beliau berkata demikian ketika ditanya sekiranya kerajaan negeri bersedia membantu kerajaan Persekutuan dalam menyokong rayuannya berhubung isu itu seperti yang dititahkan oleh Sultan Johor Sultan Ibrahim Sultan Iskandar baru-baru ini. – Bernama


Russia selesaikan perjanjian buka pangkalan tentera laut di Sudan

MOSCOW, 1 Rabiulakhir 1442H, Selasa – Presiden Russia, Vladimir Putin memerintahkan Kementerian Pertahanan untuk menyelesaikan perjanjian dengan Sudan berhubung penubuhan pangkalan logistik Tentera Laut Russia di negara Afrika itu, lapor agensi berita negara TASS.

Terdahulu, Perdana Menteri Russia, Mikhail Mishustin telah meluluskan draf perjanjian penubuhan pangkalan logistik tentera laut di Sudan pada 11 November.

Beliau memberikan arahan untuk mengemukakan kertas kerja kepada presiden bagi menandatangani dokumen berkenaan.

Menurut perjanjian itu, kemudahan logistik Tentera Laut Russia di Sudan akan ‘memenuhi tujuan menjaga keamanan dan kestabilan di rantau ini, bersifat defensif dan tidak ditujukan terhadap negara lain’, lapor TASS.

Pangkalan itu dapat digunakan untuk melakukan pembaikan dan menambah bekalan bagi anggota kapal angkatan tentera laut Russia.

Perjanjian itu juga menetapkan bahawa ‘maksimum empat kapal perang berada di pangkalan logistik tentera laut, termasuk kapal angkatan laut dengan sistem penggerak nuklear mematuhi norma keselamatan nuklear dan alam sekitar, menurut TASS.

Pangkalan ini akan berada di bawah bidang kuasa Russia, dan perjanjian itu akan berkuat kuasa selama 25 tahun, dengan pilihan untuk memperbaharuinya bagi jangka masa 10 tahun lagi.

Pusat logistik tentera laut di Sudan itu akan menjadi pangkalan tentera pertama Russia di Afrika selepas kejatuhan Kesatuan Soviet. – Agensi


RUU larang Ahli Parlimen bertukar parti demi kestabilan politik

KUALA LUMPUR, 23 Zulhijjah 1443H, Sabtu – Rang Undang-Undang Perlembagaan (Pindaan) (No 3) 2022 mengenai peruntukan larangan Ahli Dewan Rakyat bertukar parti yang dijangka dibentangkan oleh Perdana Menteri Datuk Seri Ismail Sabri Yaakob pada Rabu ini adalah demi kestabilan politik negara.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata pindaan undang-undang itu adalah langkah terbaik oleh kerajaan dalam mengelakkan negara berdepan krisis politik.

“Tidak sekali-kali (rang undang-undang ini dibuat) untuk menghalang orang mengamalkan demokrasi dalam Parlimen itu sendiri, (antara) tujuannya adalah mencerminkan kepada rakyat Ahli-Ahli Parlimen itu tidak berbuat sesuka hati sahaja dan (mereka) mesti ada prinsip.

“(Selain itu) yang penting sekali adalah hasrat rakyat untuk melantik seseorang itu untuk kekal mewakili kepentingan rakyat dan negara, itu sahaja dan dengan adanya undang-undang ini, kita berharap perkara itu (ketidakstabilan politik) tidak berlaku,” katanya kepada Bernama.

Beliau turut merujuk beberapa negara yang mempunyai peruntukan undang-undang dalam menangani isu lompat parti termasuk United Kingdom, India, Singapura dan New Zealand.

Wan Junaidi berkata tujuan kerajaan mengadakan rang undang-undang itu juga adalah bagi menangani kemelut pertukaran kerajaan akibat wakil rakyat yang bertukar parti atas tujuan politik dan peribadi.

“Tujuan kita supaya mengelakkan jangan berlaku (lagi) kerajaan (persekutuan) bertukar sampai tiga kali (dalam) satu penggal.

“Ini menjejaskan kestabilan dan dalam masa yang sama, kerajaan berdepan masalah ekonomi, penyakit (COVID-19) dan pelbagai lagi serta masalah orang ramai kesan (pasca) COVID-19 tetapi masa itu juga, (ada sesetengah) pihak gila berpolitik,” katanya sambil menambah menjelang pembentangan rang undang-undang itu, beliau akan mengadakan sesi libat urus pada 25 Julai membabitkan Ahli Parlimen kerajaan dan 26 Julai bagi Ahli Parlimen pembangkang.

“Saya sudah cuba yang terbaik, saya dah jumpa semua pemimpin, saya dah hantar surat kepada semua Ahli Dewan Rakyat termasuk Perdana Menteri… (saya sebagai) Menteri di Jabatan Perdana Menteri memohon semua untuk hadir bagi pembentangan rang undang-undang ini,” katanya ketika ditanya mengenai jangkaan sokongan Ahli Parlimen terhadap rang undang-undang itu.

Beliau berkata pindaan Perlembagaan Persekutuan perlu mendapat sokongan dua pertiga Ahli Parlimen.

Pada 14 Julai lepas, Wan Junaidi memaklumkan Kabinet telah meluluskan draf Rang Undang-Undang Perlembagaan (Pindaan) (No 3) 2022 mengenai peruntukan larangan Ahli Dewan Rakyat bertukar parti.

Beliau berkata pembentangan dan perbahasan rang undang-undang itu akan diteruskan dalam sesi Mesyuarat Kedua Penggal Kelima Parlimen Ke-14 mengikut garis masa seperti dirancang. – Bernama


PBM hanya bertanding kerusi penyandang pada PRU15

BUKIT MERTAJAM, 27 Safar 1444H, Sabtu – Parti Bangsa Malaysia (PBM) hanya akan meletakkan calon di kerusi Parlimen dan Dewan Undangan Negeri (DUN) yang disandang ahli parti itu sahaja pada Pilihan Raya Umum ke-15 (PRU15).

Bakal Presiden PBM, Datuk Zuraida Kamaruddin berkata ketika ini, parti itu tidak mahu membuang masa kepada kawasan lain, kerana percaya calon sedia ada mampu kekalkan kerusi mereka.

“Semuanya melibatkan calon penyandang sahaja pada PRU15, nanti kerana potensi untuk kekalkan kerusi sedia ada amat cerah, pengundi telah kenal kita, malah jentera pun dah ada di kawasan Parlimen dan DUN terlibat,” katanya kepada pemberita selepas merasmikan pejabat PBM Pulau Pinang di Juru, di sini hari ini.

Mengulas lanjut, Ahli Parlimen Ampang itu berkata selain beliau sendiri di Ampang, kawasan Parlimen lain akan ditandingi PBM termasuk Larry Sn’g di Julau dan Steven Choong di Tebrau.

Manakala bagi DUN pula terdiri daripada tiga di Perak iaitu A Sivasubramaniam (Buntong), Paul Yong (Tronoh) dan Leong Cheok Keng (Malim Nawar) serta dua di Selangor, iaitu Haniza Mohamed Talha (Lembah Jaya) dan Daroyah Alwi (Sementa).

Zuraida berkata, beberapa lagi Ahli Parlimen akan turut menyertai PBM dan bertanding pada PRU15 atas kerusi parti itu, namun beliau enggan mendedahkan identiti mereka hari ini kerana ia akan diumumkan ketika Mesyuarat Agung Tahunan PBM, 1 Oktober.

Zuraida memenangi kerusi Ampang untuk PKR sejak 2008 sebelum menyertai Bersatu pada 2020. Beliau kemudian meninggalkan parti itu dan menyertai PBM pada Mei tahun ini. – Bernama


Portal Mandarin: Kerajaan patut konsisten martabat bahasa Melayu

BANGI, 2 Safar 1442H, Ahad – Kerajaan perlu konsisten dalam usaha memartabatkan bahasa Melayu sebagai bahasa kebangsaan dan agen perpaduan negara, kata Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Beliau berkata demikian susulan kesal dengan Suruhanjaya Pencegahan Rasuah Malaysia (SPRM) kerana melancarkan portal dalam bahasa Mandarin, kononnya bagi memenuhi keperluan masyarakat Cina mendapatkan maklumat.

Prof Zainur Rashid berkata, beliau tidak melihat pemimpin Melayu gigih memartabat bahasa Melayu, melainkan hanya menjaga ‘periuk nasi’ serta parti sendiri.

“Saya berpandangan bahawa kerajaan perlu konsisten dalam usaha untuk memartabatkan bahasa Melayu sebagai bahasa kebangsaan dan sebagai agen perpaduan.

“Usah mengalah dengan desakan pihak ultra kiasu yang menuntut satu demi satu sehingga hilang identiti nasional dan agen perpaduan rakyat Malaysia,” katanya dalam kenyataan, hari ini.

Tindakan SPRM melancarkan portal itu pada Jumaat lalu menerima kecaman ramai pihak yang menyifatkannya tidak wajar serta memalukan.

Bahkan satu petisyen atas talian telah dilancarkan Barisan Jemaah Islamiah Se-Malaysia (BERJASA) semalam, bagi mendesak SPRM menutup segera portal rasmi bahasa Mandarin itu.

Mengulas lanjut, Prof Zainur Rashid turut menggesa seluruh rakyat Malaysia supaya menandatangani petisyen bantahan berkenaan di Change.org.

“Ayuh seluruh rakyat Malaysia yang cintakan tanah air kita, mari bersama-sama kita menandatangani petisyen ini sebagai sokongan untuk mendesak SPRM bertindak segera,” katanya.

Petisyen yang menyasarkan 10,000 tandatangan itu akan diserah bersama memorandum oleh Angkatan Pemuda-Pemudi BERJASA (ANGKASA) kepada Ketua Pesuruhjaya SPRM, Datuk Seri Azam Baki di Putrajaya.

Setakat jam 3 petang ini, petisyen berkenaan sudah berjaya mengutip 9,522 tandatangan.


Tahniah rangkaian NGO PEMBELA laksana misi bantuan banjir

ALHAMDULILLAH, NGO-NGO Islam dalam rangkaian gabungan PEMBELA masing-masing telah bekerja keras dalam turut membantu saudara-saudara kita yang ditimpa musibah banjir yang luar biasa kali ini.

NGO-NGO kita dari pelbagai latar belakang dan profesyen, maka masing-masing berbakti dengan cara tersendiri.

Pasukan peguam kita dari Persatuan Peguam-Peguam Muslim Malaysia yang selama ini kita lihat beraksi hebat di mahkamah sama-sama turun padang meredah banjir membantu orang-orang kampung.

Kisah Naib Pengerusi kita, Ustaz Masridzi bersama pasukannya di PERKID Malaysia bergegas pergi menyantuni dan membantu pusat pemulihan penagih dadah yang terjejas banjir juga amat mengesani saya. Begitu beliau prihatin memikirkan kehidupan mereka di pusat pemulihan, di mana Ustaz Masridzi memang selama ini banyak menyantuni di lapangan untuk ke pangkal jalan.

Cikgu Izzat Johari, Naib Pengerusi PEMBELA yang menerajui Pertubuhan Kebajikan Amal Sejagat sedang bertungkus-lumus berkhidmat di Jerantut dan sekitarnya di negeri Pahang bagi kebajikan para mangsa banjir.

Persatuan Penghantar P-Hailing (PENGHANTAR) sedang menyertai misi membantu orang kampung di Hulu Langat bersama pasukan kita yang berkampung selama beberapa hari di Kem PERKID. Tabik kepada abang-abang rider yang mengambil cuti untuk berkhidmat. Mereka ini kalau cuti, memang tak ada pendapatan.

Pasukan Pemuda ISMA pula, melalui agensi kesukarelawanannya iaitu Kelab Relawan Muda ISMA memang dilihat pantas bergerak ke sini sana dengan mobilisasi jentera-jentera yang serba lengkap. Selain kerja-kerja membersih, mereka ada sediakan tangki air, tandas sementara dan paling baru, mereka hantar trak-trak tanker air 40,000 liter ke Pahang.

KOMTECH bawah Pemuda ISMA juga kreatif, mereka kumpulkan sukarelawan-sukarelawan yang mahir dalam bidang elektrik dan elektronik untuk membantu kerja-kerja yang berkaitan baik pulih peralatan elektrik di rumah-rumah terkesan banjir yang sudah dibersihkan.

Sahabat-sahabat dari I-Medik, yang merupakan sebuah NGO Islam bagi para pengamal perubatan juga bergerak dengan kreatif. Mereka turun ke lapangan bagi mengedarkan kit kesihatan asas bagi mangsa banjir seperti tuala wanita, paracetamol, berus dan ubat gigi, peralatan kebersihan diri dan sebagainya. Ini sangat penting dan bermakna buat mereka yang terpaksa mengharungi hari-hari sukar sepanjang ditimpa musibah bencana ini.

Banyak lagi NGO dalam rangkaian PEMBELA sedang aktif bergerak membantu mangsa-mangsa banjir yang tidak saya sebutkan. Jika ada kesempatan, saya akan ceritakan lagi dalam hantaran akan datang. InsyaAllah.

Tahniah semua. Teruskan berkhidmat demi agama, bangsa dan tanah air!

Aminuddin Yahaya
Pengerusi PEMBELA
23 Disember 2021


Mustahil video tular fitnah! Segera tutup premis judi: Presiden UMNO

BANGI, 20 Zulhijjah 1441H, Isnin – Mustahil video tular seorang individu yang mendakwa pihak berkuasa tidak mengambil tindakan terhadap kegiatan judi di sebuah daerah di Selangor sebagai satu fitnah, kata Datuk Seri Dr Ahmad Zahid Hamidi.

Presiden UMNO itu berkata, kepentingan individu terbabit cuma mahu penguatkuasaan dijalankan secara berkesan.

“Saya kasihan dengan nasib pengasas Hot Burger. Mustahil dia buat fitnah. Kepentingan dia cuma mahu penguat kuasa dijalankan secara berkesan.

“Aktiviti judi haram berleluasa. Yang menjadi mangsa mereka yang berpendapatan rendah tetapi mahu cepat kaya. Akhirnya mereka merana,” katanya dalam kenyataan, hari ini.

Serentak itu, Ahli Parlimen Bagan Datok itu menyokong tindakan penutupan premis judi disegerakan.

“Secara peribadi, saya menyokong tindakan penutupan premis judi disegerakan,” katanya.

Sebelum ini, tular satu video yang disiarkan secara langsung menerusi laman sosial Facebook Hot Burger Malaysia serta dikongsi akaun Asri Janggut mendakwa, pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Lelaki dikenali sebagai Mohd Asri Hamid mendakwa demikian selepas tidak berpuas hati beberapa gerai yang menjual burger pada waktu malam disita oleh Majlis Bandaraya Shah Alam (MBSA), sedangkan beberapa kedai haram milik warga asing dan kedai perjudian dibiarkan beroperasi tanpa tindakan.

Bagaimanapun, polis menafikan dakwaan berkenaan dan menjelaskan telah melakukan 40 serbuan dan 132 tangkapan bagi kes perjudian di sekitar kawasan itu sehingga Julai tahun ini.

Difahamkan, polis akan memanggil individu terbabit dalam masa terdekat bagi membantu siasatan berhubung video yang ditularkannya itu.


19 termasuk 7 warga China terbabit sindiket judi dalam talian, pelaburan

ALOR SETAR, 29 Syawal 1442H, Khamis – Polis berjaya melumpuhkan satu sindiket perjudian dalam talian dan penipuan pelaburan membabitkan kerugian jutaan ringgit sebulan selepas menahan 19 individu termasuk tujuh warga China dalam tiga serbuan berasingan di sekitar bandar raya ini semalam.

Ketua Polis Kedah, Datuk Kamarul Zaman Mamat berkata, serbuan serentak pada 3.40 petang itu dilakukan ke atas tiga buah rumah, hasil maklumat dan risikan selama seminggu oleh pegawai dan anggota daripada Ibu Pejabat Polis Kontinjen Kedah dan Bahagian Siasatan Jenayah Ibu Pejabat Polis Daerah Kota Setar.

“Hasil serbuan di ketiga-tiga rumah berkenaan, kita berjaya menahan empat wanita tempatan, lapan lelaki tempatan serta enam lelaki dan seorang wanita warga China yang berumur 20 hingga 68 tahun.

“Selain itu, turut dirampas ialah tiga kereta, dua tablet, 11 komputer riba, 195 telefon bimbit dan beberapa barangan komunikasi lain yang digunakan bagi menjalankan sindiket berkenaan,” katanya dalam kenyataan di sini hari ini.

Beliau berkata, sindiket yang mula beroperasi pada Mac lalu itu menggunakan aplikasi WhatsApp untuk mempromosikan perjudian dalam talian dan penipuan pelaburan mata wang kripto, bitcoin dengan kebanyakan mangsa adalah di Kanada dan negara Asia lain.

“Mereka mewujudkan kumpulan dalam aplikasi tersebut dengan menyasarkan pelanggan sebelum membuat promosi. Mereka akan berinteraksi dengan pelanggan yang berminat untuk melabur sebelum menipu pelanggan menggunakan laman sesawang ‘bittbay88.com’.

“Sejak beroperasi pada Mac lalu, mereka telah mengaut keuntungan antara RM300,000 hingga RM500,000 sebulan bagi setiap rumah yang beroperasi,” katanya.

Katanya, kesemua suspek ditahan reman tiga hari bermula hari ini dan kes disiasat mengikut Akta Rumah Judi Terbuka 1953, Akta Imigresen 1959/1963 dan Peraturan-Peraturan Pencegahan dan Pengawalan Penyakit Berjangkit 2021. – Bernama


Nazri Aziz positif COVID-19

IPOH, 6 Jamadilakhir 1442H, Selasa  – Ahli Parlimen Padang Rengas Datuk Seri Mohamed Nazri Abdul Aziz mengesahkan beliau positif COVID-19 menerusi ujian calitan yang dibuat semalam.

Bekas menteri itu berkata, beliau yang kini berada di Kelantan, membuat ujian calitan COVID-19 di Hospital Raja Perempuan Zainab II di Kota Bharu selepas seorang blogger, Zaharin Mohd Yasin yang hadir pada sidang media beliau di ibu negara pada 12 Januari lalu disahkan dijangkiti.

“Semalam, selepas saya tahu dia (Zaharin ) positif, saya segera ke hospital untuk buat ujian dan bila dapat keputusan positif, saya terus menjalani kuarantin di hospital itu.

“Saya okey, cuma ada batuk-batuk sikit semalam tapi dah bertambah baik,” katanya ketika dihubungi pemberira, di sini hari ini.

Ketika ditanya mengenai isterinya Datin Seri Haflin Saiful Azhar dan anak mereka, Mohamed Nazri berkata: “Mereka OK (baik) sahaja.” -Bernama


90 tangkapan SPRM Johor sejak 202 hingga 2022 babitkan penjawat awam

JOHOR BAHRU, 28 Rejab 1444H, Isnin – Sebanyak 90 tangkapan yang dibuat Suruhanjaya Pencegahan Rasuah Malaysia (SPRM) sejak 2020 hingga Dis tahun lepas di negeri ini melibatkan penjawat awam, diikuti dengan 75 pekerja swasta serta 54 individu awam.

Pengarah SPRM Johor Datuk Azmi Alias berkata, dalam tempoh itu juga SPRM Johor telah mencatatkan sitaan berjumlah RM3.65 juta, selain melucut hak rampasan pesalah rasuah bernilai RM213,831.60.

“SPRM Johor telah menerima 940 maklumat berkaitan kesalahan rasuah, penyelewengan dan salah guna kuasa dalam tempoh yang sama. Sebanyak 196 kertas siasatan dibuka dengan melibatkan 219 tangkapan dan 101 pertuduhan di mahkamah,” katanya.

Beliau berkata demikan ketika berucap pada Majlis Pelancaran Drama Radio ‘Ringgit Ke Syurga?’ di Jabatan Penyiaran Malaysia Negeri Johor, hari ini yang dirasmikan Pengarah Bahagian Program Radio Jabatan Penyiaran Malaysi,a Nor’ Ain Bakir.

Menurutnya dalam tempoh yang sama pihaknya menjayakan 286 ceramah khusus buat kumpulan sasar, dengan 131 program berteraskan pencegahan rasuah disampaikan kepada agensi kerajaan dan swasta, syarikat berkaitan kerajaan, pertubuhan bukan kerajaan, pelajar institusi pengajian tinggi dan sekolah.

Sementara itu merujuk kepada pelancaran drama radio sempena Sambutan Ulang Tahun JohorFM Ke-58, Azmi berkata, buat julung kalinya SPRM Johor dan Jabatan Penyiaran Malaysia menjalinkan kerjasama strategik dalam menerbitkan drama radio berkisarkan kes rasuah sebenar yang pernah disiasat oleh SPRM Johor sebelum ini.

Beliau berkata penyediaan skrip drama radio itu ditulis oleh pegawai SPRM Johor dari Unit Pendidikan Masyarakat (PenMas) dan tiga cawangan SPRM iaitu Batu Pahat, Kluang dan Segamat.

“Kerjasama dalam menyebarluaskan mesej anti rasuah melalui media amatlah penting dalam menjadi medium perantaraan antara suruhanjaya ini dan masyarakat, bagi memastikan setiap peringkat dapat memahami betapa bahayanya jenayah rasuah, dan pada masa sama menghindari daripada melakukan perbuatan keji itu,” tambahnya. – Bernama


COVID-19: 86 kes lagi dikesan di kalangan mangsa banjir

KUALA LUMPUR, 16 Jamadilawal 1443H, Selasa – Sebanyak 86 kes COVID-19 dikenal pasti dalam kalangan mangsa banjir menjadikan jumlah keseluruhannya 267 kes setakat 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Beliau berkata 75 daripada 86 kes yang dilapor hari ini, dikesan melalui saringan kemasukan ke pusat pemindahan sementara (PPS) manakala selebihnya adalah kes COVID-19 sedia ada dan sedang menjalani kuarantin sebelum kejadian banjir.

“Setakat ini tiada kejadian kes positif COVID-19 dilaporkan berlaku dalam kalangan mangsa banjir semasa berada di PPS,” katanya menerusi kenyataan mengenai perkembangan situasi COVID-19 hari ini.

Beliau berkata kesemua kes itu diasingkan daripada mangsa banjir yang lain dengan menempatkan sembilan kes di Pusat Kuarantin dan Rawatan Berisiko Rendah (PKRC) Taman Ekspo Pertanian Malaysia Serdang (MAEPS), hospital (12), PPS kuarantin (62) manakala tiga kes menjalani kuarantin di rumah.

Dr Noor Hisham berkata kejadian banjir juga berisiko meningkatkan jangkitan penyakit yang lain seperti keracunan makanan iaitu acute gostroenteritis (AGE), tifoid, dan kolera; penyakit tangan, kaki dan mulut (HFMD); leptospirosis; jangkitan saluran pernafasan akut (ARI); penyakit kulit dan denggi.

Menurutnya, setakat ini, sejumlah 203 kes ARI, 73 kes penyakit kulit, 19 kes AGE, 12 kes demam, dua kes cacar air dan 55 kes penyakit berjangkit lain melibatkan mangsa banjir dilaporkan ke Bilik Gerakan Banjir Kebangsaan.

“Bagaimanapun, tiada kes konjunktivitis, tifoid, kolera, HFMD, leptospirosis dan denggi yang dilaporkan sehingga kini,” katanya.

Justeru, beliau menasihatkan orang ramai supaya cakna akan risiko penyakit berkaitan banjir yang mungkin terjadi dan sentiasa mematuhi prosedur operasi standard (SOP) ditetapkan sebaik mungkin bagi membendung penularan COVID-19.

Antaranya, memaklumkan status risiko COVID-19 kepada agensi tindak balas sekiranya disahkan positif COVID-19 atau dikenal pasti sebagai kontak rapat agar tindakan sewajarnya dapat diambil semasa proses pemindahan dan penyelamatan.

“Memakai kasut yang bertutup, seelok-eloknya kasut keselamatan sewaktu melakukan proses pembersihan pasca banjir. Elakkan daripada minum air dan makan makanan yang sudah tercemar.

“Sekiranya bergejala, segera dapatkan rawatan di klinik atau hospital berhampiran terutamanya bagi individu berisiko tinggi seperti warga emas, kanak-kanak, wanita hamil dan individu yang mempunyai komorbiditi,” katanya.

Dr Noor Hisham berkata Kementerian Kesihatan (KKM) tidak menolak kemungkinan berlaku peningkatan kes COVID-19 berikutan SOP yang tidak dapat dilaksanakan sepenuhnya akibat banjir.

Bagaimanapun, KKM akan sentiasa memantau keadaan ini dari semasa ke semasa dan menjalankan aktiviti kawalan dan pencegahan sebaik-baiknya agar penyakit berjangkit akibat bencana banjir terutamanya COVID-19 dapat dibendung,” katanya. – Bernama


Jadikan ‘kebun durian’ di Raub Tanah Rizab Melayu

KUALA LUMPUR, 14 Muharram 1442H, Rabu – Kembalikan Tanah Rizab Melayu seperti mana yang dijamin dalam 7 Wasiat Raja-raja Melayu bahawa nisbah 50 peratus mesti dipertahankan, tegas Naib Pengerusi Pertubuhan Pembela-Pembela Islam (PEMBELA), Ustaz Masridzi Sat.

Beliau mengesyorkan demikian susulan pertikaian antara kerajaan negeri Pahang dengan pekebun durian di Raub yang mengusahakannya secara haram di atas tanah kerajaan dan kawasan hutan simpan.

Ustaz Masridzi berkata, tanah seluas 4,400 hektar itu wajar dijadikan Tanah Rizab Melayu kerana terlalu banyak tanah yang diambil dan tidak diganti.

“Jadi tukarkan tanah ribuan hektar ini kepada Tanah Rizab Melayu kerana sekarang hanya tinggal 12 peratus.

“Ganti semula, jangan jual tanah ini. Jangan jual kepada orang lain. Tanah ini sepatutnya menjadi aset peribumi,” katanya dalam sidang media, di sini, hari ini.

Selain itu, sebahagian tanah yang diambil semula oleh kerajaan negeri disyorkan supaya diserahkan kepada pemohon veteran Angkatan Tentera Malaysia sebagaimana yang dijanjikan oleh kerajaan terdahulu – Barisan Nasional.

“Banyak veteran tentera kita yang putus kaki, mati terkorban. Namun veteran-veteran tentera tiada dapat pembelaan sewajarnya.

“Jadi mereka perlu diberi sebidang tanah seperti yang telah dijanjikan,” katanya.

Dalam pada itu, kerajaan negeri juga, katanya, perlu menghentikan tindakan pengambilan tanah, dan memberi geran kepada penduduk sepertimana yang pernah dijanjikan Lembaga Kemajuan Perusahaan Pertanian (LKPP).

Pada tahun 1970-an, LKPP menjanjikan untuk memberikan tanah seluas 0.81 hektar kepada setiap peserta Rancangan Penempatan Semula Keselamatan (RPSK).

Media melaporkan, terdapat penduduk yang mendapat geran tanah, dan ada juga yang masih tidak mendapatkannya sehingga ke hari ini.

Pada 1 Ogos lalu, Kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan dan kawasan hutan simpan.

Tindakan itu dilakukan berikutan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram dan kawasan hutan simpan.

Antara kawasan kebun durian di Raub yang terbabit ialah Hutan Simpan Gunung Benom, sekitar Sungai Ruan, Sungai Chalit serta Tranum dan Tras.


Pakistan sambut baik usaha Denmark laksana undang-undang haram cemar al-Quran

ISLAMABAD, 11 Safar 1445H, Isnin – Pakistan mengalu-alukan cadangan kerajaan Denmark untuk melaksanakan undang-undang yang mengharamkan provokasi terhadap Al-Quran dan kitab-kitab suci yang lain.

“Kami percaya ini adalah langkah yang tepat.

“Pakistan sentiasa menegaskan pencemaran dan pembakaran kitab suci merupakan tindakan kebencian agama yang serius, tidak boleh dibenarkan di sebalik kebebasan bersuara.

“Kami berharap langkah Denmark hari ini akan memuncak kepada perundangan yang berkesan untuk membendung pencabulan al-Quran dan kitab-kitab agama yang lain,” katanya.

Ia berkata, perbuatan keji seperti itu bertujuan untuk mewujudkan perselisihan dalam kalangan masyarakat dan merosakkan keharmonian antara agama dan saling menghormati.

Kementerian Luar juga menyatakan bahawa  menjadi tanggungjawab penganut untuk mengambil langkah-langkah yang perlu untuk mencegah perbuatan kebencian agama, xenofobia dan Islamofobia.

“Kami juga berharap negara lain akan mencontohi dan mengambil langkah yang sama untuk mengharamkan perbuatan kebencian itu,” kata Kementerian Luar Pakistan.

Pada hari Jumaat, menteri kehakiman Denmark memberitahu wartawan bahawa kerajaan akan membentangkan rang undang-undang yang “melarang layanan  tidak sesuai terhadap sesuatu yang mempunyai kepentingan agama kepada komuniti agama.”

Peter Hummelgaard berkata, perundangan itu menyasarkan pencabulan tidak hormat yang dilakukan oleh segelintir individu di tempat awam di negara Scandinavia itu, yang telah meresahkan umat Islam.

Dalam tindakan terbaru mencemarkan Al-Quran di negara jiran Scandinavia, seorang pencabul bersiri membakar salinan kitab suci umat Islam di hadapan kedutaan Iran di Stockholm, Sweden.

Tindakan keji seperti itu, yang telah dibenarkan oleh polis Sweden dengan alasan undang-undang kebebasan bersuara, telah menimbulkan kemarahan seluruh dunia Islam. – Agensi


Israel buka semula lintasan utama dengan Gaza

GAZA, 24 Ramadan 1443H, Selasa – Israel pada Selasa memutuskan untuk membuka semula lintazan Erez di utara Semenanjung Gaza selepas mengalami kerugian ekonomi di kawasan pinggir pantai itu.

“Selepas membuat penilaian keselamatan, Israel memutuskan untuk membenarkan semula kemasukan pekerja dan pedagang dari Gaza ke Israel melalui Erez mulai Selasa,” lapor Xinhua memetik kenyataan Mejar Jeneral Ghassan Alyan, penyelaras Aktiviti Kerajaan di wilayah Palestin.

“Keputusan membuka semula lintasan itu kepada golongan pedagang dan pekerja, serta langkah-langkah awam lain adalah bersyarat demi mengekalkan keselamatan dan kestabilan di rantau berkenaan,” menurut kenyataan itu.

Israel menutup lintasan Erez pada Ahad selepas penyerang tidak dikenali melancarkan beberapa roket dari Semenanjung Gaza ke selatan Israel.

Kejadian berlaku dipercayai akibat ketegangan yang memuncak di Baitulmaqdis Timur dan kempen penangkapan di Tebing Barat ketika Ramadan.

Pakar ekonomi Gaza berkata membenarkan kemasukan di lintasan itu akan mengurangkan kemerosotan ekonomi selama lebih 15 tahun akibat sekatan Israel.

Kira-kira 12,000 pekerja dan pedagang Palestin menyeberangi Semenanjung Gaza ke Israel setiap hari, menjana pendapatan sebanyak lima juta Shekel Israel (US$1.52 juta).

Pendapatan itu yang sepatutnya masuk ke Gaza melalui pekerja bakal mengurangkan krisis ekonomi, dan sosial penduduk Palestin. – Bernama


PICKids akan dibuka semula jika ada permintaan khas

BAGAN SERAI, 18 Zulkaedah 1443H, Sabtu – Kementerian Kesihatan (KKM) akan menyambung semula Program Imunisasi COVID-19 Kebangsaan Kanak-Kanak (PICKids) bergantung kepada pemintaan khas.

Timbalan Menteri Kesihatan, Datuk Dr Noor Azmi Ghazali berkata, langkah itu bagi memberi peluang kepada mereka yang tinggal di kawasan pedalaman untuk mendapatkan suntikan vaksin percuma selepas program itu berakhir 31 Mei lepas.

“Kita tidak akan buka dan sekiranya ada permintaan khas, ia (PICKids) dibuat sempena pengiktirafan Minggu Imunisasi Kebangsaan yang diadakan di Sabah untuk diberikan kepada mereka yang belum mencapai umur lima tahun sehingga hujung tahun ini serta mereka yang tidak mendapat suntikan vaksin kerana dijangkiti COVID-19,” katanya.

Beliau berkata kepada pemberita selepas merasmikan Pertandingan Memanah anjuran Abu Talhah Traditional Archey Club (ATTAC) di sini hari ini.

PICKids telah dimulakan pada Februari tahun ini bagi kanak-kanak berusia lima hingga 12 tahun dan dihentikan pada 31 Mei lepas.

Dr Noor Azmi berkata, mereka yang berkenaan boleh mendaftar menerusi aplikasi MySejahtera untuk membuat janji temu bagi tujuan vaksinasi.

“Kita memberi peluang ini kepada mereka yang tinggal di pedalaman yang menghadapi masalah Internet seperti di Sabah… apabila mereka keluar (untuk menyertai PICKids), didapati imunisasi sudah tidak ada (tamat),” katanya.

Beliau berkata, Jawatankuasa Kampung boleh membantu mengumpulkan penduduk dan berbincang bersama pengarah kesihatan negeri yang akan membuat keputusan berkaitan pemberian vaksin.

Menurutnya, orang ramai juga boleh mendapatkan vaksinasi sempena Minggu Imunisasi Kebangsaan bermula 20 hingga 24 Jun ini di semua klinik kesihatan seluruh negara secara jumpa terus.

“Saya berdoa dan berharap ibu bapa tampil membawa anak-anak bagi mendapatkan vaksinasi kerana bimbang anak-anak terdedah dengan virus COVID-19,” katanya.


Abbas cabar AS dakwa pembunuh Shireen Abu Akleh

RAMALLAH, 28 Safar 1444H, Ahad – Presiden Palestin, Mahmoud Abbas menggesa Amerika Syarikat (AS) untuk mendakwa rejim Israel yang menjadi pembunuh wartawan Palestin. Shireen Abu Akleh.

Abbas mengumumkan di hadapan Perhimpunan Agung Pertubuhan Bangsa-Bangsa Bersatu (PBB) bahawa Israel membunuh rakyat Palestin tanpa bertanggungjawab, seperti yang dilakukan terhadap Shireen Abu Akleh.

“Siapa yang melakukan tembakan memang berniat untuk membunuhnya, dan Israel mengakui bahawa penembak tepat itu memang membunuhnya (Shireen),” katanya.

Beliau berkata bahawa Shireen memegang kewarganegaraan Amerika sebagai tambahan kepada kewarganegaraan Palestin.

“Saya cabar AS untuk menghukum, bertanggungjawab atau mendakwa pembunuh yang membunuhnya,” tegasnya.

Shireen dibunuh oleh tembakan Israel pada 11 Mei ketika membuat liputan operasi ketenteraan Israel di kem Jenin di Tebing Barat yang diduduki utara.

Buat pertama kalinya, tentera penjajah Israel mengakui bulan ini bahawa terdapat ‘kemungkinan tinggi’ bahawa salah seorang tenteranya membunuh wartawan Palestin pada Mei.

Sebelum ini, penembak tepat Israel yang melepaskan peluru hidup hingga membunuh Shireen mendakwa dia tidak melihatnya dan tidak tahu siapa dia.

Walhal, Shireen memakai jaket kalis peluru dengan perkataan ‘Press’ terpampang di atasnya dan topi keledar pelindung apabila peluru mengenainya. – Agensi


Kazakhstan bakal kembalikan nama Astana sebagai ibu negara

NUR SULTAN, 17 Safar 1444H, Rabu – Presiden Kazakhstan, Kassym-Jomart Tokayev meluluskan cadangan untuk mengembalikan nama ibu negara itu kepada Astana.

Katanya, keputusan menukar kembali nama berkenaan adalah sebagai tanda baharu untuk berpisah dengan legasi bekas pemimpin lama negara itu, Presiden Nursultan Nazarbayev.

Bandar negara Asia Tengah yang dipenuhi bangunan pencakar langit itu dinamakan Nur Sultan pada Mac 2019, sebagai penghormatan kepada Nazarbayev.

Pemimpin berkuasa Nazarbayev memerintah bekas republik Soviet itu dari 1991, sebelum peletakan jawatan mengejut pada 2019 apabila penyokong setianya Tokayev mengambil alih.

Tokayev secara beransur-ansur menjauhkan diri daripada mentornya dengan melancarkan pembaharuan dan mengetepikan puak berpengaruh bekas presiden berkenaan.

Jurucakap presiden, Ruslan Zheldibay berkata, pindaan untuk mengembalikan semula nama ibu negara sebelum ini dimasukkan dalam draf undang-undang dengan kelulusan presiden.

“Presiden dimaklumkan mengenai inisiatif ini oleh timbalan menteri, yang seterusnya bergantung pada cadangan yang berulang kali dinyatakan semasa pertemuan dengan penduduk serta dalam banyak ucapan daripada rakyat ketika referendum.

“Pada masa sama, presiden melihat peranan penting Nursultan Nazarbayev dalam mengukuhkan negara moden Kazakhstan dan penubuhan ibu negara itu sebagai fakta sejarah.

“Oleh itu, mercu tanda lain yang dinamakan sempena presiden pertama akan mengekalkan nama mereka,” katanya.

Perpecahan antara Nazarbayev dan Tokayev menjadi lebih ketara sejak rusuhan maut pada Januari. – Agensi


Kerajaan mohon batal saman pemula peguam Agong isytihar darurat

KUALA LUMPUR, 8 Jamadilakhir 1442H, Khamis – Kerajaan hari ini memfailkan permohonan untuk membatalkan saman pemula seorang peguam berhubung keputusan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang tidak bertindak atas nasihat Perdana Menteri Tan Sri Muhyiddin Yassin untuk mengisytiharkan darurat pada tahun lepas.

Kerajaan memfailkan permohonan itu menerusi Peguam Persekutuan bagi memohon perintah bahawa saman pemula yang difailkan Dr Syed Iskandar Syed Jaafar Al Mahdzar, selaku plaintif, pada 30 Oktober tahun lepas dibatalkan mengikut Aturan 18 Kaedah 19(1)(b) atau (d) Kaedah-Kaedah Mahkamah 2012 dan segala prosiding berhubung saman tersebut digantung sehingga pendengaran dan pelupusan permohonan itu.

Permohonan itu juga dibuat atas alasan bahawa saman pemula peguam terbabit adalah mengaibkan, remeh atau menyusahkan dan suatu penyalahgunaan proses mahkamah.

Peguam Cara Negara Datuk Abdul Razak Musa, menerusi afidavit sokongan yang difailkan bersama permohonan itu, berkata plaintif telah gagal mengenal pasti dalam permohonan tersebut bahawa hak umum atau persendiriannya yang telah diingkari susulan keputusan itu, atau kerugian yang dialaminya secara peribadi akibat keputusan tersebut.

Katanya saman plaintif tidak mengandungi sebarang relief yang akan memberi manfaat kepada mana-mana pihak dan hanya mengandungi persoalan umum dan akademik yang akan menjadikan pendengaran kes itu sia-sia serta membazirkan masa mahkamah.

“Peruntukan Perkara 150 (8) Perlembagaan Persekutuan dengan jelas dan nyata mengecualikan bidang kuasa mahkamah ini untuk melayan atau memutuskan apa-apa permohonan untuk mempertikaikan atau mencabar apa-apa keputusan Al-Sultan Abdullah mengenai pengisytiharan darurat.

“Penentuan soalan-soalan (yang dibangkitkan dalam saman) tersebut tidak akan membawa apa-apa kesan ke atas keputusan tersebut (keputusan Al-Sultan Abdullah untuk tidak menerima nasihat awal Muhyiddin untuk mengisytiharkan darurat),” katanya.

Syed Iskandar memfailkan saman pemula terhadap Kerajaan Malaysia, selaku defendan, yang antara lain memohon mahkamah memutuskan sama ada berdasarkan Perkara 40 dan 150 Perlembagaan Persekutuan, Yang di-Pertuan Agong mempunyai budi bicara sepenuhnya untuk tidak mengisytiharkan darurat walaupun Perdana Menteri atau Kabinet menasihatkan sebaliknya.

Plaintif juga memohon mahkamah memutuskan sama ada Akta A514 yang meminda Perkara 150 dengan menambah Fasal (8) dan (9) melanggar Perlembagaan Persekutuan dan oleh itu, adalah terbatal serta tidak sah.

Pada 25 Oktober tahun lepas, Al-Sultan Abdullah bertitah tiada keperluan untuk darurat diisytiharkan di negara ini selepas mempercayai keupayaan kerajaan di bawah pimpinan Perdana Menteri untuk terus melaksanakan dasar serta tindakan penguatkuasaan bagi membendung penularan pandemik COVID-19. – Bernama


Penduduk Palestin terus ditindas, 2 tahanan teruskan mogok lapar

RAMALLAH, 28 Ramadan 1443H, Sabtu – Dua tahanan pentadbiran Palestin di penjara Israel ketika ini masih meneruskan mogok lapar selama 58 hari dan 24 hari berturut-turut, menurut Suruhanjaya Hal Ehwal Tahanan.

Tindakan kedua-dua mereka adalah sebagai membantah penahanan pentadbiran yang tidak adil yang dibuat tanpa sebarang pertuduhan dan perbicaraan.

Khalil Awawdeh, 40, dari bandar Idna di selatan Tebing Barat telah melancarkan mogok lapar selama 58 hari.

Dia dilaporkan mengalami sakit kepala, keletihan, sakit sendi, degupan jantung tidak teratur, kerap muntah dan penurunan berat badan ketara.

Sementara, Ra’ed Rayyan, 27, dari kampung Bayt Duqu di wilayah Tebing Barat telah melancarkan mogok lapar selama 24 hari, bagi menuntut penahanannya ditamatkan tanpa pertuduhan atau perbicaraan.

Dasar penahanan pentadbiran Israel yang dikutuk secara meluas, membenarkan rakyat Palestin ditangkap tanpa pertuduhan atau perbicaraan untuk selang masa boleh diperbaharui iaitu antara tiga dan enam bulan, berdasarkan bukti yang tidak didedahkan.

Setakat ini, pengganas Israel menahan lebih 500 warga Palestin dalam tahanan pentadbiran, yang dianggap haram oleh undang-undang antarabangsa.

Kebanyakan tahanan terpaksa menghabiskan masa bertahun-tahun di dalam penjara kerana penentangan mereka terhadap penjajahan Israel.-  Agensi


Wanita Afghanistan perlu ‘berteman’ jika keluar lebih 72km

KABUL, 22 Jamadilawal 1443H, Isnin – Pihak berkuasa Afghanistan mengeluarkan peraturan baharu – di mana wanita yang mahu melakukan perjalanan jarak jauh perlu ditemani ahli keluarga lelaki terdekat.

Arahan itu dikuat kuasakan Kementerian Promosi Kebajikan dan Pencegahan Maksiat, turut menggesa pengusaha kenderaan awam hanya menawarkan perkhidmatan kepada pengguna wanita berhijab sahaja.

Jurucakap kementerian, Sadeq Akif Muhajir berkata, wanita yang melakukan perjalanan melebihi 72 kilometer tidak boleh ditawarkan perkhidmatan kenderaan, sekiranya mereka tidak ditemani ahli keluarga lelaki terdekat.

Sambil menegaskan ahli keluarga berkenaan mestilah terdiri daripada keluarga rapat sahaja.

Langkah berkenaan menjadi tular di media sosial sehingga mendapat kecaman daripada penduduk antarabangsa.

Sebelum ini, kementerian sama meminta stesen televisyen tempatan menghentikan drama yang menonjolkan aksi pelakon wanita.

Kementerian sama turut mengarahkan wartawan yang membuat liputan berita diwajibkan memakai hijab sepanjang bertugas.

Sadeq turut memaklumkan pemakaian hijab adalah wajib kepada semua wanita ketika melakukan perjalanan jauh. – Agensi